Diari Oficial de la Generalitat Valenciana


Sumari del DOGV 6953, del 29-01-2013 (2013/857)

DECRET 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública.
----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2013/01/25/20/dof/vci/html**

### Dades del document

Número de DOGV
:   6953

Data del DOGV
:   29-01-2013

Secció del DOGV
:   I. DISPOSICIONS GENERALS

Número del document
:   2013/857


Data del document
:   25-01-2013

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * Institut Valencià de Finances
    * organització administrativa
    * legislació
    * administració regional
    * reglament intern

DECRET 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública. [2013/857]  
Preàmbul  
  
Als efectes d'adoptar les mesures organitzatives adequades per a desenrotllar les previsions del Decret 19/2012, de 7 de desembre, del President de la Generalitat, i del Decret 179/2012, de 14 de desembre, del Consell, pel qual s'establix l'estructura organitzativa bàsica de la Presidència i de les conselleries de la Generalitat, per mitjà del Decret 189/2012, de 21 de desembre, del Consell, es va aprovar el Reglament Orgànic i Funcional de la Conselleria d'Hisenda i Administració Pública.  
L'estructura organitzativa aprovada per mitjà del decret de referència necessita determinades adequacions en diversos àmbits de la Conselleria per a obtindre una major optimització de recursos i infraestructures administratives disponibles més eficaç: la centralització en la Direcció General de Tecnologies de la Informació de competències informàtiques fins ara exercides per la Subsecretaria; la creació de la Direcció General de la Intervenció com a vincle necessari de comunicació entre la Intervenció General amb la resta d'unitats dependents d'esta davant de competències recentment assumides; la creació de la infraestructura administrativa necessària que permeta gestionar assumptes comuns de les conselleries que en breu ocuparan les instal·lacions del Complex Administratiu 9 d'octubre, així com adequacions en el Reglament de l'IVF per a adaptar el seu contingut a la normativa més recent, són, entre altres, les qüestions que s'aborden en este nou reglament orgànic i funcional.   
A més, per mitjà d'este decret es modifica el Reglament del Cos Superior d'Interventors i Auditors de la Generalitat, aprovat a través del Decret 72/2005, de 8 d'abril, del Consell, que regula l'estructura orgànica i funcional de la Intervenció General, a causa de l'ampliació de funcions atribuïdes a esta. I atés que depenent directament del conseller d'Hisenda i Administració Pública s'adscriu l'Institut Valencià de Finances, també per mitjà d'este decret es modifica el Reglament de l'Institut Valencià de Finances, aprovat pel Decret 83/1994, de 26 d'abril, del Consell.  
Per tot això, de conformitat amb el que establix la Llei 5/1983, de 30 de desembre, del Consell, a proposta del conseller d'Hisenda i Administració Pública i amb la deliberació prèvia del Consell, en la reunió del dia 25 de gener de 2013,   
  
DECRETE  
  
Títol PRELIMINAR  
  
Article 1. La Conselleria d'Hisenda i Administració Pública  
La Conselleria d'Hisenda i Administració Pública, com a departament responsable del Consell de la Generalitat en matèries d'hisenda, sector públic empresarial valencià, funció pública i tecnologies de la informació i comunicació de l'Administració, exercix en estes àrees les màximes competències que legalment té atribuïdes, sota la superior direcció del conseller o consellera, i s'estructura en tres nivells: òrgans superiors, nivell directiu i nivell administratiu.  
  
Article 2. Dels òrgans superiors, del nivell directiu i de l'Institut Valencià de Finances  
1. Sota l'autoritat del conseller o consellera, la Conselleria d'Hisenda i Administració Pública està integrada pels òrgans superiors i nivell directiu següents:  
Òrgans superiors:   
- Secretaria Autonòmica d'Hisenda i Pressupostos.  
- Secretaria Autonòmica del Sector Públic Empresarial.  
- Secretaria Autonòmica d'Administració Pública.  
- Intervenció General.  
Nivell directiu:   
- Subsecretaria.  
- Direcció General de Pressupostos.  
- Direcció General de Tributs i Joc.  
- Direcció General de Projectes i Fons Europeus.  
- Direcció General de Patrimoni.  
- Direcció General del Sector Públic Empresarial.  
- Direcció General de Recursos Humans.  
- Direcció General de Tecnologies de la Informació.  
2. Depenent directament del conseller d'Hisenda i Administració Pública s'adscriu l'Institut Valencià de Finances, el director general del qual, amb rang de secretari autonòmic, assumix les competències d'esta entitat de dret públic.  
3. A través de la Direcció General del Sector Públic Empresarial s'enquadra l'entitat de dret públic Corporació Pública Empresarial Valenciana (CPEV) regulada pel Decret 83/2012, d'1 de juny, del Consell, pel qual s'aprova el Reglament de la Corporació Pública Empresarial Valenciana i es desplega el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.  
  
Article 3. De la Secretaria Autonòmica d'Hisenda i Pressupostos  
La Secretaria Autonòmica d'Hisenda i Pressupostos assumix les competències que li atribuïx l'Article 68 de la Llei del Consell en matèria de política pressupostària, de gasto públic i tributària, de gestió financera i tresoreria, així com les relatives en matèria de joc, patrimoni de la Generalitat, projectes i fons europeus i tutela financera de les entitats locals. Li correspon dirigir i coordinar els centres directius que s'adscriguen sota la seua dependència així com les unitats administratives integrades en estos.   
  
Article 4. Del nivell directiu de la Secretaria Autonòmica d'Hisenda i Pressupostos  
Depenent de la Secretaria Autonòmica d'Hisenda i Pressupostos el nivell directiu d'esta estarà integrat pels òrgans següents:  
  
a) Direcció General de Pressupostos. Assumix les competències en matèria d'elaboració i programació pressupostària, anàlisi, planificació i avaluació del gasto públic i tutela financera.   
b) Direcció General de Tributs i Joc. Assumix les competències relatives a ingressos tributaris, recaptació, gestió i inspecció de tributs i la resta de matèries d'índole fiscal, així com les relatives en matèria de joc.  
c) Direcció General de Projectes i Fons Europeus. Assumix les competències en matèria de control i coordinació d'ajudes públiques de la Generalitat, promoció del desenrotllament regional en el marc de polítiques regionals de la Unió Europea, fons europeus, així com la seua verificació i control, autorització i control de la participació de la Generalitat en projectes europeus.  
d) Direcció General de Patrimoni. Assumix les competències inherents al patrimoni de la Generalitat, la seua gestió immobiliària i econòmica, així com el parc mòbil de la Generalitat.  
  
Article 5. De la Secretaria Autonòmica del Sector Públic Empresarial  
La Secretaria Autonòmica del Sector Públic Empresarial assumix les competències que li atribuïx l'Article 68 de la Llei del Consell en matèria de planificació, reestructuració, coordinació, control i avaluació del sector públic empresarial valencià.  
  
Article 6. Del nivell directiu de la Secretaria Autonòmica del Sector Públic Empresarial  
Depenent de la Secretaria Autonòmica del Sector Públic Empresarial s'enquadra l'òrgan directiu següent:  
- Direcció General del Sector Públic Empresarial.   
Assumix les competències d'execució de les actuacions derivades de la racionalització i reestructuració del sector públic empresarial valencià, així com les de seguiment i control de les mencionades actuacions. Al seu torn, exercix les competències de la Direcció General de la Corporació Pública Empresarial Valenciana (CPEV). A través de la Direcció General del Sector Públic Empresarial s'enquadra l'esmentada entitat de dret públic Corporació Pública Empresarial Valenciana (CPEV).  
  
  
Article 7. De la Secretaria Autonòmica d'Administració Pública  
La Secretaria Autonòmica d'Administració Pública exercirà les competències que li atribuïx l'Article 68 de la Llei del Consell en matèria de funció pública, inspecció general de servicis, atenció al ciutadà, qualitat dels servicis, simplificació administrativa, administració electrònica i tecnologies de la informació. Li correspon dirigir i coordinar els centres directius que s'adscriguen sota la seua dependència així com les unitats administratives integrades en estos.   
  
Article 8. Del nivell directiu de la Secretaria Autonòmica d'Administració Pública  
Depenent de la Secretaria Autonòmica d'Administració Pública, el nivell directiu d'esta estarà integrat pels òrgans següents:  
  
a) Direcció General de Recursos Humans. Assumix les competències en matèria d'ordenació, selecció, provisió i formació del personal al servici de l'Administració del Consell i relacions sindicals.  
  
b) Direcció General de Tecnologies de la Informació. Assumix les competències en matèria d'innovació tecnològica, seguretat dels sistemes d'informació, planificació, coordinació, autorització i control de les tecnologies de la informació, les telecomunicacions, les comunicacions corporatives, el desenrotllament de la societat digital i l'administració electrònica.  
  
Article 9. De la Intervenció General  
Sota la directa dependència del conseller o consellera d'Hisenda i Administració Pública, la Intervenció General, al titular de la qual se li reconeix el rang de secretari/ària autonòmic/a, assumix les competències establides en el títol III del text refós de la Llei d'Hisenda Pública de la Generalitat.  
  
Article 10. De la Subsecretaria  
Sota la directa dependència del conseller o consellera d'Hisenda i Administració Pública, la Subsecretaria assumix les competències establides en l'Article 69 de la Llei del Consell, així com la Central de Compres de la Generalitat i la Junta Superior de Contractació Administrativa de la Generalitat.  
  
Article 11. Del nivell administratiu  
El nivell administratiu està integrat per les unitats dependents dels centres directius i, si és el cas, directament del conseller o consellera.   
  
  
Títol I  
De l'estructura i competències dels òrgans superiores,   
directius i servicis centrals  
  
Capítol I  
Del conseller o de la consellera  
  
Secció primera  
Disposicions generals  
  
Article 12. De les atribucions del conseller o consellera d'Hisenda i Administració Pública  
1. El conseller o consellera d'Hisenda i Administració Pública, és l'òrgan superior jeràrquic del departament, i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria d'Hisenda i Administració Pública. Correspondrà per tant al conseller o consellera resoldre en última instància els recursos administratius que s'interposen contra resolucions de la Subsecretaria i de les secretaries autonòmiques, quan no esgoten la via administrativa, llevat de les excepcions establides en les lleis i reglaments.   
  
2. La persona titular de la Conselleria, sota la superior autoritat de Consell, assumix la representació orgànica de la Conselleria d'Hisenda i Administració Pública, davant de qualsevol classe d'institucions públiques i privades.  
Article 13. Dels òrgans superiors, del nivell directiu i de la substitució  
  
1. Són òrgans superiors de la Conselleria d'Hisenda i Administració Pública, el conseller o consellera i sota la seua dependència, la Secretaria Autonòmica d'Hisenda i Pressupostos, la Secretaria Autonòmica del Sector Públic Empresarial, la Secretaria Autonòmica d'Administració Pública i la Intervenció General.  
2. El nivell directiu de la Conselleria d'Hisenda i Administració Pública queda integrat per les unitats que s'assenyalen en les lletres que figuren a continuació, adscrites als òrgans superiors de la manera següent:   
Sota la directa dependència de la persona titular de la Conselleria:  
a) La Subsecretaria.   
Adscrites a la Secretaria Autonòmica d'Hisenda i Pressupostos i sota la seua dependència:  
b) La Direcció General de Pressupostos.   
c) La Direcció General de Tributs i Joc.  
d) La Direcció General de Projectes i Fons Europeus.   
e) La Direcció General de Patrimoni.  
Adscrites a la Secretaria Autonòmica del Sector Públic Empresarial i sota la seua dependència:  
f) La Direcció General del Sector Públic Empresarial.  
Adscrites a la Secretaria Autonòmica d'Administració Pública i sota la seua dependència:   
g) La Direcció General de Recursos Humans.   
h) La Direcció General de Tecnologies de la Informació.  
3. En els casos d'absència o malaltia de la persona titular del departament -tant en qualitat de membre del Consell, com en qualitat de conseller o consellera d'Hisenda i Administració Pública- serà aplicable el que disposa l'apartat 1 i) de l'Article 12 de la Llei del Consell. Fins que es resolga la substitució, les competències d'aquell o aquella com a titular del departament seran exercides temporalment pels titulars de les secretaries autonòmiques, a excepció de les que li corresponen com a membre del Consell de la Generalitat, seguint l'orde de prelació previst en el Decret 19/2012, de 7 de desembre, del President de la Generalitat, pel qual es determinen les conselleries en què s'organitza l'Administració de la Generalitat. Serà aplicable als efectes d'esta substitució, per a les secretaries autonòmiques i direccions generals, l'orde de prelació previst en el Decret 179/2012, de 14 de desembre, del Consell, pel qual s'establix l'estructura organitzativa bàsica de la Presidència i de les conselleries de la Generalitat. I per a la Subsecretaria, als efectes d'eixa substitució, serà aplicable l'orde de prelació previst en el punt 2 d'este Article.  
El que establix el paràgraf anterior s'entén sense perjuí del que, si és el cas, dispose el conseller o consellera mitjançant una resolució.  
  
  
Secció segona  
De les unitats que depenen directament   
de la persona titular de la Conselleria  
  
Article 14. Dels Gabinets: del Gabinet del conseller o consellera i de la Subdirecció General del Gabinet Tècnic  
1. El Gabinet del conseller o consellera és la unitat de suport, assessorament i assistència immediata a la persona titular de la Conselleria d'Hisenda i Administració Pública, del qual depén directament. Este Gabinet té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques, així com les relacions informatives i amb els mitjans de comunicació i el desenrotllament de totes les funcions que se li encomanen.  
2. Igualment -depenent funcionalment de la persona titular de la Conselleria d'Hisenda i Administració Pública, i orgànicament de la Subsecretaria- es troba la Subdirecció General del Gabinet Tècnic, a la qual li corresponen les funcions concernents a assessorament tècnic, l'elaboració d'informes i estudis, la custòdia i elaboració de documentació i el seguiment parlamentari.  
3. La Subdirecció General del Gabinet Tècnic s'estructura en els servicis següents:  
3.1. Servici d'Informes i Activitat Parlamentària, al qual corresponen les funcions següents:  
a) Assessorar, d'acord amb criteris de competència tècnica i des d'una perspectiva pluridisciplinària, a la persona titular del departament, elaborar i analitzar la informació i documentació sobre les matèries pròpies de la conselleria, preparant els informes i estudis tècnics i memòries necessaris, proposar i tramitar les actuacions de la conselleria relacionades amb l'activitat parlamentària.  
b) Control i seguiment dels informes que mensualment i trimestralment s'han de remetre a les Corts Valencianes en compliment del que disposa la Llei d'Hisenda Pública de la Generalitat Valenciana i en les Lleis de Pressupostos.  
c) Preparar i informar els assumptes que s'hagen d'elevar al Consell i a la Comissió de Secretaris Autonòmics i Subsecretaris, el trasllat dels seus acords i la custòdia de les certificacions d'estos.  
  
d) Preparar i tramitar els nomenaments de les persones que en representació de la Conselleria d'Hisenda i Administració Pública que han de formar part dels òrgans d'administració de les empreses públiques i institucions i comissions dependents de la Generalitat.  
e) Coordinar i tramitar els recursos administratius la resolució dels quals corresponga a la persona titular de la Conselleria d'Hisenda i Administració Pública.  
3.2. Servici de Documentació, Publicacions i Estadística Departamental, al qual corresponen les funcions següents:  
a) Gestionar les bases de dades documentals d'interés per a la conselleria, col·laborar en el tractament, organització i recuperació de la documentació rellevant per al desenrotllament de les funcions d'assessorament corresponents a la Subdirecció General del Gabinet Tècnic, proposar i elaborar publicacions i estadístiques en matèria de la Conselleria.  
b) Tramitar els convenis de la Conselleria d'Hisenda i Administració Pública, i la gestió dels convenis i subvencions corresponents al programa Direcció i Servicis Generals, i aquells altres que se li encomanen.  
  
  
Secció tercera  
De la Subsecretaria  
  
Article 15. De les competències de la Subsecretaria  
1. Sota la directa dependència del conseller o consellera, la Subsecretaria -que durà a terme la inspecció de tots els servicis del seu àmbit, i exercirà la direcció de tot el personal d'esta- assumix també les competències previstes en la normativa reguladora de la Junta Superior de Contractació Administrativa, i les funcions de la Central de Compres de la Generalitat d'acord amb les competències i atribucions de les seues normes de creació i desplegament.  
2. Així mateix, la Subsecretaria té competència respecte als servicis comuns, la supervisió i recopilació de documents, i assistència en les matèries pròpies de cada conselleria, especialment amb vista a:   
  
a) Elaborar projectes o plans d'actuació i programes de necessitats de la conselleria.   
b) Prestar assistència tècnica al conseller o consellera, secretaris/àries autonòmics/ques i directors/es generals en tot el que es requerisca.   
c) Informar el personal directiu de la conselleria de la procedència legal i viabilitat econòmica dels seus programes d'actuacions.   
d) Informar els assumptes que el conseller o consellera haja de sotmetre al ple del Consell de la Generalitat o al president.   
e) Proposar la reforma que s'encamine a millorar i perfeccionar els servicis dels distints centres de la conselleria, i preparar el relatiu a la seua organització i mètode de treball, atenent principalment als seus costos i rendiments.   
f) Proposar normes generals sobre adquisició de material i totes les disposicions que afecten el funcionament dels servicis.   
g) Preparar compilacions de les disposicions vigents que afecten el Consell, proposar les refoses i revisions de textos legals que es consideren oportuns i tindre cura de les publicacions tècniques, periòdiques o no, de la conselleria.   
h) Dirigir i facilitar la formació d'estadístiques sobre les matèries de competència del Consell, en allò que afecte la conselleria, en col·laboració amb l'Institut Valencià d'Estadística i l'Institut Nacional d'Estadística o altres organismes que es consideren convenients.   
i) Dirigir i supervisar la gestió de la Secretaria General Administrativa.   
j) Les competències que li atribuïx la normativa reguladora de la Junta Superior de Contractació Administrativa.  
k) Promoure la coordinació de la contractació pública en el marc de la legislació bàsica en l'Administració de la Generalitat i el seu sector públic.  
l) Promoure la coordinació en matèria de contractació pública amb l'Administració General de l'Estat, comunitats autònomes i Administració local de la Comunitat Valenciana.  
m) Promoure l'e-contractació en l'Administració de la Generalitat i el seu sector públic.  
n) Exercir, respecte a la Central de Compres de la Generalitat, les funcions que li assigne la seua normativa.   
o) Qualsevol altra competència que siga inherent als servicis comuns de la Conselleria d'Hisenda i Administració Pública, i les que li siguen atribuïdes per la normativa vigent.   
  
Article 16. De les funcions de la Junta Superior de Contractació Administrativa i de la Central de Compres de la Generalitat  
1. Correspon a la Junta Superior de Contractació Administrativa de la Generalitat les funcions que se li atribuïxen en la normativa de la seua creació i disposicions de desplegament.  
2. Correspondrà a la Central de Compres de la Generalitat la racionalització de la contractació de béns i servicis d'ús comú, a excepció dels sanitaris, d'acord amb les funcions i atribucions de la seua norma de creació.   
  
Article 17. Del nivell administratiu de la Subsecretaria  
De la Subsecretaria depenen les unitats següents:  
1. El Servici Central de Contractació i el Servici de Compres de la Generalitat.  
2. La Secretaria General Administrativa, que atendrà la totalitat dels servicis generals de la Conselleria i s'estructura en els servicis previstos en l'Article 19 d'este reglament.   
  
Article 18. De l'adscripció del Servici Central de Contractació i del Servici de Compres de la Generalitat   
1. S'adscriu a la Subsecretaria sota la seua dependència directa, el Servici Central de Contractació que exercirà totes les facultats de suport tècnic descrites en la normativa reguladora de la Junta Superior de Contractació Administrativa i disposicions de desplegament, i li correspon:   
  
a) Exercir la Secretaria de l'òrgan col·legiat i dels seus òrgans delegats amb totes les funcions descrites en la seua norma de creació i disposicions de desplegament.  
b) La gestió de les funcions que corresponen a la Subsecretaria en matèria d'e-contractació.  
c) La gestió de les funcions de coordinació de la contractació de l'Administració de la Generalitat i el seu sector públic que corresponen a la Subsecretaria.  
d) Les funcions, sota la direcció de la Subsecretaria, de la coordinació amb l'Administració de l'Estat i d'altres comunitats autònomes en matèria de contractació del sector públic.   
e) Qualssevol altres funcions que corresponguen a la Subsecretaria en matèria de coordinació i seguiment de la contractació de la Generalitat.  
2. S'adscriu també a la Subsecretaria sota la seua directa dependència, el Servici de Compres de la Generalitat, que exercirà totes les facultats de gestió i suport tècnic a la Central de Compres de la Generalitat, d'acord amb les funcions i atribucions de les seues normes de creació i desplegament.  
  
Article 19. Secretaria General Administrativa  
La Secretaria General Administrativa s'estructura en els servicis següents:   
- Servici de Contractació i Assumptes Generals.  
- Servici de Programació i Gestió Econòmica.  
- Servici de Recursos Humans.  
1. Al Servici de Contractació i Assumptes Generals li correspon l'exercici de les funcions següents:  
a) Tramitació i seguiment dels expedients de contractació de la Conselleria.  
b) Estudi, preparació i formalització dels expedients de contractació de la Subsecretaria.  
c) Organitzar i coordinar al personal subaltern i auxiliars de servicis que comprén la gestió del servici de valises i la gestió i les relacions amb el servici de correus.  
d) Gestionar, controlar i supervisar els servicis generals i dependències i instal·lacions de la Conselleria.  
e) Qualsevol altra que li siga encomanada per la Secretaria General Administrativa, en relació amb les matèries que li són pròpies.  
2. Al Servici de Programació i Gestió Econòmica li correspon l'exercici de les funcions següents:  
a) Control i seguiment de l'execució pressupostària i les seues modificacions i la gestió dels gastos i ingressos.  
b) Elaboració de l'avantprojecte de pressupost de la Conselleria.  
c) Supervisió de l'activitat de gestió economicopressupostària.  
  
d) La gestió dels gastos de personal i la tramitació de les incidències de nòmina.  
e) Coordinació i seguiment de les distintes caixes pagadores de la Conselleria, així com la comptabilització dels comptes justificats dels fons de caixa fixa gestionats pels centres directius de la conselleria.  
  
f) Coordinar i elaborar la informació econòmica que sol·liciten la Sindicatura de Comptes, la Intervenció General o altres òrgans superiores.  
g) Realització de totes les actuacions econòmiques relatives als arrendaments de béns immobles destinats a dependències pròpies de la Conselleria.  
h) Tramitar i efectuar les gestions encaminades a donar degut compliment d'execució de Sentències i la resta de resolucions judicials, les dispositives de les quals condemnen a la Conselleria al pagament de quantitat líquida.  
i) Qualsevol altra que li siga encomanada per la Secretaria General Administrativa, en relació amb les matèries que li són pròpies.  
3. Al Servici de Recursos Humans li correspon l'exercici de les funcions següents:  
a) Gestió del personal de la Conselleria  
b) Elaboració de propostes de modificació que afecten les relacions de llocs de treball.  
c) Vetlar pel compliment de la normativa en matèria de personal.   
  
d) Tramitar les vacacions, llicències, permisos i exercir el control horari.  
e) Tramitar les reclamacions prèvies, recursos en matèria de personal i procediments disciplinaris.  
f) Custòdia i manteniment dels expedients de personal.  
g) Registre General i Informació al públic.   
h) Tramitació dels procediments de responsabilitat patrimonial.  
  
i) Coordinar, estudiar, elaborar i tramitar els projectes normatius sobre funcionament i organització interna de la Conselleria.  
j) Qualsevol altra que li siga encomanada per la Secretaria General Administrativa, en relació amb les matèries que li són pròpies.  
  
Capítol II  
De les secretaries autonòmiques  
  
Secció primera  
De la Secretaria Autonòmica d'Hisenda i Pressupostos  
  
Article 20. De les competències de la Secretaria Autonòmica d'Hisenda i Pressupostos  
1. Sota l'autoritat del conseller o consellera, el titular de la Secretaria Autonòmica d'Hisenda i Pressupostos, assumix les competències que li atribuïx l'Article 68 de la Llei del Consell, dirigint i coordinant els centres directius adscrits sota la seua dependència, així com les unitats administratives integrades en estos, i respon davant del conseller o consellera de la gestió d'aquelles matèries que té atribuïdes; du a terme les competències executives següents:  
a) Exercir les facultats inherents al sector o activitat de la competència que té encomanada en matèria de política pressupostària, de gasto públic, tributària, de gestió financera i tresoreria, de les relacions financeres amb les entitats locals, de projectes i fons europeus i de joc.   
  
b) Impulsar i coordinar la consecució dels programes i l'execució dels projectes que exercisquen els centres directius sota la seua dependència, controlant i supervisant el compliment dels objectius que fixe el conseller o la consellera.   
c) Qualssevol altres que li atribuïsca la legislació vigent, o se li assigne reglamentàriament.  
2. De la Secretaria Autonòmica d'Hisenda i Pressupostos depenen els centres directius següents:  
- La Direcció General de Pressupostos.   
- La Direcció General de Tributs i Joc.  
- La Direcció General de Projectes i Fons Europeus.  
- La Direcció General de Patrimoni.  
3. Així mateix queda sota la dependència directa de la Secretaria Autonòmica d'Hisenda i Pressupostos la unitat administrativa denominada Subdirecció General de Tresoreria.  
  
Article 21. Subdirecció General de Tresoreria  
1. Li correspondran a la Subdirecció General de Tresoreria les funcions establides en el text refós de la Llei d'Hisenda Pública de la Generalitat per a la Tresoreria, i exercirà les següents:  
a) L'obtenció de finançament a curt termini per a assegurar liquiditat suficient, en el marc del que preveu l'Article 39 del text refós de la Hisenda Pública de la Generalitat.  
b) L'optimització dels recursos i excedents de la Tresoreria de la Generalitat, així com la coordinació dels recursos pressupostaris transferits al sector públic.  
c) La coordinació i execució de les relacions juridicoadministratives que la Tresoreria, pel que fa a la gestió de les seues competències, puga desenrotllar amb les entitats de crèdit.  
d) Aplicar el principi d'unitat de caixa, a través de la centralització de tots els fons i valors generats per operacions pressupostàries i extrapressupostàries.  
2. La Subdirecció General de Tresoreria que atén l'objectiu bàsic de gestionar i administrar tots els recursos financers de la Generalitat i les seues entitats autònomes, així com la gestió de tresoreria del sector públic dependent, i les disponibilitats líquides, s'estructura en els servicis següents, a què corresponen les funcions que així mateix s'indiquen:  
2.1. Servici de Fiances i Recaptació, que té atribuïdes les funcions següents:   
a) Coordinació i seguiment de totes les actuacions per a assegurar la correcta gestió de la Caixa General de Depòsits, els avals i les fiances de la Generalitat.   
b) La gestió de les funcions que en matèria de recaptació té assignades la Tresoreria de la Generalitat.   
c) Control i seguiment dels embargaments.  
d) Actualització i seguiment de la regulació legal existent en la matèria.  
e) Gestionar el compliment de les obligacions fiscals de la Generalitat davant de l'Administració de l'Estat: obtenció de dades fiscals, presentació de liquidacions i declaracions i tramitació de pagaments.  
  
f) Gestió de procediments que avalen la qualitat de la informació fiscal que ha de tramitar la Generalitat.  
g) Coordinar la comunicació i relacions de la Generalitat, com a subjecte passiu tributari, amb l'Agència Estatal d'Administració Tributària.   
2.2. Servici de Gestió de Tresoreria, que té atribuïdes les funcions següents:   
a) Coordinació i seguiment de totes les actuacions necessàries per a assegurar la correcta gestió de pagaments i ingressos de la Tresoreria de la Generalitat.   
b) Proposta i desenrotllament de la planificació de l'endeutament de la Tresoreria a curt termini, de disposició i consignació de recursos financers entre les entitats de crèdit, així com del funcionament normal dels productes i comptes gestionats per la Tresoreria.   
c) La gestió de totes les actuacions necessàries per a l'obtenció del finançament a curt termini per a assegurar la liquiditat suficient de la Tresoreria, i per a cobrir, totalment o parcialment, riscos de tipus d'interés o d'un altre tipus inherents a les operacions de Tresoreria.   
d) Impulsar la instauració de procediments de gestió coordinada dels fons de tresoreria del sector públic valencià.  
  
Article 22. La Direcció General de Pressupostos   
Sota la direcció i coordinació de la persona titular de la Secretaria Autonòmica d'Hisenda i Pressupostos i adscrita a esta, la Direcció General de Pressupostos és el centre directiu a què corresponen les competències en matèria d'elaboració i programació pressupostària, gestió de les competències financeres que en matèria d'hisendes locals té atribuïda la Generalitat, anàlisi, planificació i avaluació del gasto públic de la Generalitat, i en concret la tramitació i resolució de tots els assumptes que les disposicions vigents atribuïxen a la Conselleria d'Hisenda i Administració Pública en matèria de pressupostos de la Generalitat. Així mateix li correspon a la Direcció General de Pressupostos, la direcció de les nòmines de la Generalitat.  
  
  
Article 23. De les unitats administratives de la Direcció General de Pressupostos  
Per al desenrotllament de les seues competències la Direcció General de Pressupostos s'estructura en les unitats següents:   
- Subdirecció General d'Anàlisi i Avaluació del Gasto Públic.  
- Subdirecció General d'Elaboració, Programació Pressupostària i Relacions Financeres amb les Entitats Locals.  
  
Article 24. De la Subdirecció General d'Anàlisi i Avaluació del Gasto Públic  
1. La Subdirecció General d'Anàlisi i Avaluació del Gasto Públic, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article, i exercix fonamentalment les funcions següents:  
a) Seguiment de l'evolució del gasto públic, amb vista a proposar les mesures necessàries perquè l'execució es realitze d'acord amb els principis d'eficiència i economia.  
b) Planificar i coordinar els distints aspectes de caràcter pressupostari, comuns al sector públic.  
c) Coordinació i control dels processos de nòmines del personal al servici de la Generalitat i la resta d'òrgans de l'Administració autonòmica, així com dels costos socials vinculats a estos.  
d) Anàlisi, avaluació i tramitació dels expedients de retenció de pagaments en relació amb deutes contrets per persones jurídiques, privades o públiques, amb les persones jurídiques que conformen el sector públic, en els termes establits en la llei anual de pressupostos de la Generalitat.  
2. Per al compliment de les funcions mencionades en l'apartat anterior, la Subdirecció General d'Anàlisi i Avaluació del Gasto Públic s'estructura en els servicis següents, a què corresponen les funcions que així mateix s'indiquen:  
2.1. Servici d'Anàlisi del Gasto Públic, que té atribuïdes les funcions següents:   
a) Anàlisi i seguiment de les dotacions assignades als centres gestors, amb vista a una consecució eficaç dels objectius assignats a estos, tendents a propiciar una major racionalització del gasto públic, en el marc de les directrius establides pel Consell.  
b) Anàlisi, informe i seguiment en l'aplicació de totes aquelles actuacions administratives de què es deriven conseqüències econòmiques, en matèria de retribucions i indemnitzacions del personal al servici de la Generalitat.  
c) Emissió dels informes preceptius per a la modificació de les condicions retributives del personal al servici de la Generalitat.  
d) L'estudi i quantificació dels costos del personal actiu, així com l'establiment dels mecanismes d'informació sobre els mencionats costos.   
2.2. Servici de Planificació i Coordinació del Gasto Públic, que té atribuïdes les funcions següents:   
a) Anàlisi i avaluació dels pressupostos de les entitats autònomes, empreses, fundacions públiques de la Generalitat i dels consorcis participats majoritàriament per l'Administració del Consell o les seues entitats autònomes, amb vista a determinar la seua consistència i impacte econòmic en el pressupost de la Generalitat.  
b) Seguiment de la informació remesa per les entitats autònomes, les empreses públiques, fundacions publiques de la Generalitat i els consorcis participats majoritàriament per l'Administració del Consell o les seues entitats autònomes, per la qual cosa a l'execució de pressupost anual es referix, així com els distints informes que es remeten pels òrgans responsables del control financer.  
c) Realització d'informes preceptius d'acord amb la normativa vigent en matèria de gestió pressupostària i, en el marc dels compromisos i obligacions assumits en la Llei Orgànica, d'Estabilitat Pressupostària i Sostenibilitat Financera, l'anàlisi dels objectius i actuacions, de la seua coherència amb les polítiques de gasto i l'avaluació de la incidència pressupostària de les entitats autònomes, les empreses públiques, les fundacions públiques de la Generalitat i els consorcis participats majoritàriament per l'Administració del Consell o les seues entitats autònomes.  
d) Elaboració de les propostes d'autorització de la massa salarial dels convenis o acords col·lectius del personal laboral i la resta d'informes preceptius en matèria de personal, en els termes establits per la legislació vigent.   
e) Anàlisi, avaluació i tramitació dels expedients de retenció de pagaments en relació amb deutes contrets per persones jurídiques, privades o públiques, amb les persones jurídiques que conformen el sector públic, en els termes establits en la llei anual de pressupostos de la Generalitat.  
2.3. Servici de Coordinació de Nòmines, que té atribuïdes les funcions següents:  
a) Elaboració de les normes i directrius per a la confecció de la nòmina, així com de les seues incidències i variacions, de tot el personal al servici de la Generalitat.  
b) Centre d'informació i formació d'usuaris del sistema de nòmina, i de coordinació d'estos amb el Servici d'Aplicacions d'Hisenda, dependent de la Direcció General de Tecnologies de la Información.   
  
c) Coordinació, gestió, control i pagament de les assegurances socials, MUFACE i drets passius, així com el seguiment dels processos d'incapacitat temporal.  
d) Tramitació dels expedients de reintegrament i de compensació de deutes per errors materials, en la nòmina del personal al servici de la Generalitat.  
  
Article 25. De la Subdirecció General d'Elaboració, Programació Pressupostària i Relacions Financeres amb les Entitats Locals  
  
1. La Subdirecció General d'Elaboració, Programació Pressupostària i Relacions Financeres amb les Entitats Locals, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article, i exercix fonamentalment les funcions següents:  
a) El desenrotllament i la coordinació de totes les actuacions dirigides a l'elaboració del pressupost.  
b) Anàlisi i seguiment dels ingressos i coordinació financeropressupostària amb l'Administració de l'Estat i altres administracions públiques, i en particular, en matèria de finançament de les comunitats autònomes.  
c) Anàlisi i tramitació de les modificacions pressupostàries.  
d) La gestió dels expedients relatius a l'autorització d'operacions de crèdit a llarg termini, en els termes i condicions establits en l'Article 51 de l'Estatut d'Autonomia de la Comunitat Valenciana i Article 53 del text refós de la Llei reguladora de les hisendes locals, aprovat pel Reial Decret Legislatiu 2/2004, de 5 de març.  
e) La gestió de totes aquelles funcions que en la matèria atribuïx a les comunitats autònomes la normativa en matèria d'estabilitat pressupostària i el Reial Decret 1463/2007, de 2 de novembre.  
f) Anàlisi, avaluació i tramitació dels expedients de compensació de deutes que afectant entitats locals, es regulen en el Decret 129/1994, de 5 de juliol, del Consell i en l'Article 86.3 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
2. Per al compliment de les funcions mencionades en l'apartat anterior, la Subdirecció General d'Elaboració, Programació Pressupostària i Relacions Financeres amb les Entitats Locals s'estructura en els servicis següents, a què corresponen les funcions que així mateix s'indiquen:  
  
2.1. Servici d'Elaboració i Programació Pressupostària, que té atribuïdes les funcions següents:  
a) Coordinació del procés d'elaboració de l'avantprojecte de Llei de Pressupostos de la Generalitat, així com el desenrotllament, anàlisi i, si és el cas, implantació de noves tècniques de processos pressupostaris.  
b) Seguiment de l'execució de l'estat d'ingressos, així com coordinar les actuacions competència de la Direcció General de Pressupostos durant el procés de tancament de l'exercici.  
c) Estudi, anàlisi i seguiment dels recursos del sector públic valencià, i en particular, els relatius al sistema de finançament de les comunitats autònomes i les transferències de recursos procedents d'altres administracions o ens públics.  
d) Coordinar les relacions financeres amb altres administracions i ens públics.  
2.2. Servici d'Administració del Pressupost, que té atribuïdes les funcions següents:  
a) Tramitació de les modificacions pressupostàries.  
b) Coordinació de les actuacions competència de la Direcció General de Pressupostos durant el procés d'obertura de l'exercici.  
c) Seguiment de l'evolució de l'execució dels crèdits pressupostaris.  
d) Coordinació amb els òrgans responsables de la gestió econòmica en les distintes conselleries.  
2.3. Servici d'Ordenació de les Relacions Financeres amb les Entitats Locals i Coordinació Juridicopressupostària, que té atribuïdes les funcions següents:  
a) Control, seguiment i tramitació dels expedients administratius que es deriven de l'exercici de les funcions que tant la normativa en matèria d'estabilitat pressupostària com el Reial Decret 1463/2007, de 2 de novembre, atribuïx a les administracions autonòmiques, en matèria de tutela financera de les entitats locals.  
b) Anàlisi i avaluació dels expedients administratius relatius a l'autorització d'operacions d'endeutament de les entitats locals, en els termes que preveu el text refós de la Llei reguladora de les hisendes locals, aprovat pel Reial Decret Legislatiu 2/2004, de 5 de març.  
  
c) Anàlisi, avaluació i tramitació dels expedients de compensació de deutes contrets per les entitats locals regulats en el Decret 129/1994, de 5 de juliol, del Consell i en l'Article 86.3 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
d) Elaboració d'informes, en el marc de la normativa en vigor, de tota actuació administrativa amb transcendència pressupostària plurianual.  
e) Coordinació de totes les actuacions necessàries per a la preparació del text articulat de l'avantprojecte de llei anual de pressupostos.  
  
f) Suport jurídic a totes les actuacions realitzades en l'àmbit competencial de la Direcció General de Pressupostos.  
  
Article 26. De la Direcció General de Tributs i Joc  
1. Sota la direcció i coordinació del titular o la titular de la Secretaria Autonòmica d'Hisenda i Pressupostos i adscrita a esta, la Direcció General de Tributs i Joc és el centre directiu a què corresponen totes aquelles funcions que la Generalitat té atribuïdes en matèria d'ingressos tributaris, recaptació, gestió i inspecció de tributs i la resta de matèries d'índole fiscal, així com en matèries de joc, incloent-hi entre altres, les següents:   
a) La gestió, recaptació i inspecció dels tributs cedits per l'Administració de l'Estat a la Generalitat.  
b) La gestió, recaptació i inspecció dels tributs propis de la Generalitat, llevat que les lleis les atribuïsquen a altres òrgans o entitats.  
  
c) La direcció de la gestió i control del nivell d'execució dels ingressos de dret públic de la Generalitat.  
d) La inspecció i recaptació executiva dels ingressos de dret públic de la Generalitat, dels seus organismes autònoms i de les entitats de dret públic de la Generalitat, llevat que les lleis les atribuïsquen a altres òrgans o entitats.  
e) L'estudi i preparació de les normes de naturalesa tributària, així com l'emissió d'instruccions i circulars per al compliment d'estes.  
  
f) Efectuar les anàlisis i estudis d'aquelles qüestions de caràcter fiscal que afecten directament o indirectament la Comunitat Valenciana.  
g) Gestió, recaptació i inspecció de les fiances urbanes.  
h) Resoldre els recursos que s'interposen contra les resolucions de la Subdirecció General de Joc, els actes de les quals no esgoten la via administrativa.  
i) Efectuar les funcions corresponents a les competències que la Llei 4/1988, de 3 de juny, del Joc de la Comunitat Valenciana, i la resta de normes específiques en matèria de joc assignen a la Conselleria d'Hisenda i Administració Pública, i que no estiguen atribuïdes expressament a altres òrgans per norma legal o reglamentària.  
j) Qualssevol altres que li atribuïsca la vigent legislació, o se li assignen reglamentàriament.  
2. El desenrotllament de les competències de la Direcció General de Tributs i Joc es durà a terme per mitjà de la Subdirecció General de Tributs i la Subdirecció General de Joc, que depenen de l'esmentada Direcció General.  
  
Article 27. De la Subdirecció General de Tributs   
1. La Subdirecció General de Tributs, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article, i exercix, fonamentalment, les funcions següents:   
  
a) Suport i assessorament a l'Òrgan superior per a l'adequat exercici de les funcions directives.  
b) Organització, supervisió i impuls de tots els seus servicis i unitats administratives.  
c) Les relacions amb altres òrgans de l'Administració autonòmica i amb altres administracions públiques o entitats públiques o privades.  
  
2. Per al compliment de les funcions mencionades en l'apartat anterior, la Subdirecció General de Tributs s'estructura en els servicis següents, a què corresponen les funcions que, així mateix, s'indiquen:   
  
2.1. El Servici de Règim Jurídic, que té a càrrec seu la realització de les funcions següents:  
a) Realització dels estudis conduents a l'exercici per la Generalitat de les funcions normatives que, en el marc de la Llei Orgànica 8/1980, de 22 de setembre, de Finançament de les Comunitats Autònomes i la resta de normes de desplegament, corresponguen a la hisenda pública valenciana, així com aquells estudis necessaris amb vista a l'exercici de les competències en matèria de fiances d'arrendaments urbans, i de prestació de servicis i subministraments complementaris.   
b) Formulació a la Direcció General de Tributs i Joc i a la Subdirecció General de Tributs, de propostes d'aprovació de normes en matèria tributària, a instància pròpia o dels restants servicis d'esta.   
  
c) Elaboració de les memòries economicofinanceres prèvies a l'establiment o modificació de les quanties dels tributs propis, tributs cedits i preus públics de la Hisenda Pública Valenciana.  
d) Formulació a la Direcció General de Tributs i Joc i a la Subdirecció General de Tributs de propostes de planificació dels distints programes a desenrotllar en l'àmbit competencial de la Direcció General.   
  
e) Formulació de proposta de resolució de consultes tributàries.   
f) Formulació a la Direcció General de Tributs i Joc i a la Subdirecció General de Tributs de propostes de normalització, racionalització i coordinació de procediments i recursos en l'àmbit competencial de la Direcció General.   
g) Formulació a la Direcció General de Tributs i Joc i a la Subdirecció General de Tributs de propostes d'aprovació dels models de declaració i autoliquidació dels recursos de dret públic de la Hisenda Pública Valenciana.   
h) Elevació a superior aprovació de la Direcció General de les propostes d'interposició de recursos davant del Tribunal economicoadministratiu Central, així com de les propostes dels recursos contenciosoadministratius dirigides a l'Advocacia de la Generalitat, amb relació als actes dictats per les unitats administratives dependents de la Subdirecció General de Tributs.  
i) Tramitació de les queixes que es formulen en relació a l'àmbit competencial de la Direcció General, en particular les provinents del Defensor del Poble i del Síndic de Greuges, i elevar a superior criteri de la Direcció General la contestació que siga procedent.  
j) Seguiment de les normes que, en matèria tributària i de fiances d'arrendaments urbans i de prestació de servicis i subministraments complementaris, siguen promulgades, als efectes de la seua compilació i difusió entre els altres servicis de la Subdirecció General de Tributs.  
   
k) Manteniment del fons documental de la Direcció General i formulació, si és el cas, de proposta d'adquisició a la Direcció General de l'esmentat fons documental.   
l) Qualssevol altres que, en el marc de les seues funcions, i no expressament atribuïdes als altres servicis d'esta, li encomanen al Servici la Direcció General de Tributs i Joc o la Subdirecció General de Tributs.   
2.2. El Servici de Gestió Tributària, que té a càrrec seu la realització de les funcions següents:  
a) Planificació, coordinació i control de l'actuació dels òrgans dependents de l'àmbit funcional de gestió tributària.  
b) Prestació d'assistència als servicis de Gestió Tributària de les direccions territorials d'Hisenda i Administració Pública.  
c) Planificació, coordinació i control dels servicis d'informació i assistència tributària.  
d) Elaboració d'estadístiques i memòries relatives a la gestió tributària.   
e) Elaboració dels informes previs a la proposta de resolució de consultes en matèria de gestió tributària.   
f) Formulació de les propostes de resolució de recursos d'alçada contra actes dictats en via de gestió tributària i en matèria de fiances d'arrendaments urbans i de prestació de servicis i subministraments complementaris.   
g) Si és el cas, les que la normativa en vigor atribuïx, en l'àmbit estatal, al director de Departament de Gestió Tributària de l'Agència Estatal d'Administració Tributària.  
h) Qualssevol altres que, en el marc de la gestió tributària autonòmica, li encomanen al Servici la Direcció General de Tributs i Joc o la Subdirecció General de Tributs.   
2.3. Servici de Recaptació, que té a càrrec seu la realització de les funcions següents:  
a) Fixació de directrius, supervisió i, si és el cas, formulació de propostes de resolució, en relació amb l'exercici de les competències que, en matèria de recaptació, atribuïx la normativa vigent a la Direcció General de Tributs i Joc. En particular, les relatives a ajornaments i fraccionaments, expedients de compensació i recaptació executiva.  
  
b) Coordinació del funcionament dels servicis de recaptació de les direccions territorials d'Hisenda i Administració Pública.  
  
c) Prestació d'assistència als servicis de recaptació de les direccions territorials d'Hisenda i Administració Pública.  
d) Elaboració d'estadístiques i memòries de recaptació.  
e) Elaboració d'informes previs a la proposta de resolució de consultes en matèria de recaptació.  
f) Qualssevol altres que, en el marc de la recaptació autonòmica, li encomane al Servici la Direcció General de Tributs i Joc o la Subdirecció General de Tributs.  
2.4. Servici d'Inspecció Tributària, que té a càrrec seu la realització de les funcions següents:   
a) Elaboració del Pla d'Actuacions Inspectores, per a la seua elevació a la superior aprovació de la Direcció General, i control de la seua execució pels Servicis d'Inspecció Tributària de les direccions territorials d'Hisenda i Administració Pública.  
b) Realització de les actuacions inspectores que tinga encomanades. En particular: 1r) Pràctica de les actuacions inspectores corresponents; 2n) Aprovació dels actes administratius de liquidació tributària derivats de les mencionades actuacions; 3r) Resolució dels recursos de reposició interposats contra els mencionats actes; i, 4t) Imposició de les sancions tributàries que siguen procedents.  
c) Coordinació del funcionament dels servicis d'Inspecció Tributària de les direccions territorials d'Hisenda i Administració Pública.   
  
d) Prestació d'assistència als servicis d'Inspecció Tributària de les direccions territorials d'Hisenda i Administració Pública.  
e) Tramitació, d'ofici o a proposta dels servicis d'Inspecció Tributària, de les direccions territorials d'Hisenda i Administració Pública i la resta d'òrgans que tinguen atribuïdes funcions d'Inspecció dels Tributs, dels expedients de delicte fiscal, i elevar a la Direcció General la proposta que, si és el cas, siga procedent.   
f) Elaboració d'estadístiques i memòries d'inspecció tributària.   
g) Elaboració d'informes previs a la proposta de resolució de consultes relatives a la inspecció tributària.   
h) Si és el cas, les que la normativa en vigor atribuïx, en l'àmbit estatal, al director de Departament d'Inspecció Tributària de l'Agència Estatal d'Administració Tributària.  
i) Qualssevol altres que, en el marc de la inspecció tributària, encomane al Servici la Direcció General de Tributs i Joc o la Subdirecció General de Tributs.  
2.5. Servici de Valoració que té a càrrec seu la realització de les actuacions següents:  
a) Proposició de criteris tècnics en matèria de valoració de béns a efectes fiscals, especialment de naturalesa immoble, per a la seua posterior elevació a superior aprovació de la Direcció General. Així mateix, una vegada establits, el seguiment i impuls dels mateixos, proposant els canvis que s'estimen convenients.   
b) Elaboració i seguiment de les instruccions de la Direcció General de Tributs i Joc i de la Subdirecció General Tributs, quant a matèries de valoració de béns immobles, a efectes fiscals.   
  
c) Coordinació del funcionament dels Servicis de Valoració de les direccions territorials d'Hisenda i Administració Pública.  
d) Prestació d'assistència als Servicis de Valoració de les direccions territorials d'Hisenda i Administració Pública.  
e) Qualssevol altres que, en el marc de la valoració de béns, li encomanen al servici la Direcció General de Tributs i Joc o la Subdirecció General de Tributs.  
  
Article 28. Subdirecció General de Joc  
1. La Subdirecció General de Joc, sota la supervisió del titular o la titular de la Direcció General de Tributs i Joc, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
Així mateix dependran funcionalment d'esta Subdirecció General les unitats administratives de joc de la direccions territorials d'Hisenda i Administració Pública.  
2. Per al compliment de les funcions mencionades en l'apartat anterior, la Subdirecció General de Joc s'estructura en els servicis següents, a què corresponen les funcions que, així mateix, s'indiquen:   
  
2.1. Servici d'Autoritzacions i Homologacions de Joc, al qual corresponen les funcions següents:  
a) Programar, promoure i tramitar els expedients administratius en matèria de joc.  
b) Coordinar i impulsar la gestió en matèria de joc de les direccions territorials d'Hisenda i Administració Pública, així com cooperar en la recaptació i inspecció de la tributació de joc.  
c) Programar, coordinar i impulsar les inspeccions en matèria de joc.  
d) Gestionar el Registre de prohibicions d'accés als establiments de joc.  
e) Totes les altres que, en el marc de les funcions atribuïdes a la Subdirecció General a què està adscrit el Servici, li encomanen la Direcció General de Tributs i Joc o la Subdirecció General de Joc.  
  
2.2. Servici de Normes, Estudis i Procediments de Joc, que té a càrrec seu la realització de les funcions següents:  
a) Elaborar normes, estudis, informes i anàlisi en matèria de joc.  
  
b) Incoar i tramitar expedients sancionadors en matèria de joc, la resolució dels quals siga competència del Consell o del conseller o consellera d'Hisenda i Administració Pública, i tramitar els recursos que s'interposen contra les resolucions recaigudes en estos.  
c) Coordinar i impulsar l'harmonització i cooperació amb l'Administració de l'Estat i de les comunitats autònomes en matèria de joc.  
  
d) Recopilació i difusió a les direccions territorials de les normes que, en matèria de joc, siguen promulgades.  
e) Coordinar i impulsar propostes de normalització i racionalització de procediments.  
f) Totes les altres que, en el marc de les funcions atribuïdes a la Subdirecció General a què està adscrit el Servici, li encomanen la Direcció General de Tributs i Joc o la Subdirecció General Joc.  
  
  
Article 29. De la Direcció General de Projectes i Fons Europeus  
1. Sota la direcció i coordinació de la persona titular de la Secretaria Autonòmica d'Hisenda i Pressupostos i adscrita a esta, la Direcció General de Projectes i Fons Europeus té competències en matèria de control i coordinació d'ajudes públiques de la Generalitat, promoció del desenrotllament regional en el marc de polítiques regionals de la Unió Europea, fons europeus, així com la seua verificació i control, autorització i control de la participació de la Generalitat en projectes europeus, i exercix, entre altres, les següents:   
a) Planificar i aplicar la política regional que acorde el Consell de la Generalitat en el marc establit per la Unió Europea, l'Administració General de l'Estat i el propi de la Generalitat.   
b) Preparar i presentar els projectes d'inversió susceptibles de ser cofinançats amb fons europeus.  
c) Conéixer, difondre, planificar i controlar els fons estructurals de la UE gestionats pels centres directius de la Generalitat, incloent-hi els corresponents a la Cooperació Territorial Europea.  
d) Gestionar els Programes d'Incentius Regionals i Autonòmics a la Inversió.  
e) Gestionar el Programa de desenrotllament local.   
f) Gestionar el Programa Eurodisea.  
g) Planificar la participació de la Generalitat en el Fons Social Europeu i el Fons Europeu de Desenrotllament Regional, en la seua qualitat d'Organisme Intermedi dels Programes Operatius, així com la gestió d'una part d'esta.  
h) Dur a terme la coordinació i control de les ajudes públiques concedides per la Generalitat, en el marc de la política de competència de la Unió Europea.  
i) Elaborar la proposta i la certificació de les inversions finançades pel Fons de Compensació Interterritorial.  
j) Autoritzar i controlar la participació de la Generalitat en projectes amb finançament europeu.  
2. El desenrotllament de les competències de la Direcció General de Projectes i Fons Europeus, es durà a terme per mitjà de la Subdirecció General de Projectes i Fons Europeus, que depén de l'esmentada Direcció General.  
  
Article 30. De la Subdirecció General de Projectes i Fons Europeus  
  
1. La Subdirecció General de Projectes i Fons Europeus, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen -així com els servicis i unitats administratives que se li adscriuen en l'apartat 2 d'este Article- i exercix fonamentalment les funcions següents:   
a) Atendre a l'objectiu bàsic d'aprofitar al màxim els recursos pressupostaris procedents de la Unió Europea, per mitjà del seu coneixement i difusió, i assegurar el compliment de les polítiques europees en matèria de gestió dels fons, coordinant els corresponents servicis de la Subdirecció General.   
b) La coordinació amb les autoritats de gestió i auditoria dels programes operatius i formes d'intervenció comunitàries en què la Direcció General de Projectes i Fons Europeus és organisme intermedi.  
  
c) La coordinació amb altres òrgans de l'Administració autonòmica, amb els quals hagen de relacionar-se els servicis en què s'estructura esta Subdirecció General de Projectes i Fons Europeus en relació amb les tasques de caràcter horitzontal que la Direcció General de Projectes i Fons Europeus té encomanades.   
d) Conéixer i estudiar les distintes fonts de finançament comunitari, i la seua difusió als distints òrgans gestors de la Generalitat.   
e) La supervisió general de les actuacions administratives la competència de les quals està atribuïda a la Direcció General.  
f) El seguiment del compliment de les normes reguladores del funcionament administratiu de la Direcció General Projectes i Fons Europeus.   
g) Supervisió de les tasques de verificació sobre les distintes actuacions cofinançades per fons estructurals.   
2. Per al compliment de les funcions mencionades en l'apartat anterior, la Subdirecció General de Projectes i Fons Europeus s'estructura en els servicis següents, a què corresponen les funcions que, així mateix, s'indiquen:   
2.1. Servici de Política Regional de la Unió Europea i de Promoció del Desenrotllament Regional, a què corresponen les funcions següents:  
a) L'estudi i tramitació de les sol·licituds realitzades pels centres gestors d'ajudes de la Generalitat, de l'informe preceptiu i vinculant del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, així com l'elaboració d'este per a assegurar la compatibilitat de les ajudes públiques que concedisca la Generalitat amb el que disposa el Tractat de funcionament de la UE i resta del dret comunitari derivat.  
b) L'estudi, tramitació, i si és el cas, elaboració d'observacions, sobre els informes de no subjecció a la política de la competència, emesos pels centres gestors d'ajudes de la Generalitat, en compliment del Decret 147/2007 del Consell.  
c) Supervisar que tots els règims d'ajudes i totes les ajudes individuals concedides des de l'Administració autonòmica siguen compatibles amb la política comunitària de control d'ajudes d'Estat.  
d) Elaborar els formularis i demanar la informació necessària per a efectuar la comunicació o notificació a la Comissió Europea de les ajudes que es pretenguen implantar pels centres gestors de la Generalitat.  
  
e) Coordinar les respostes a les sol·licituds d'informació realitzades a l'Administració autonòmica per la Comissió Europea, en relació a l'aplicació de la política d'ajudes d'Estat, així com demanar els informes anuals sobre les ajudes públiques subjectes a la política de competència.  
f) El coneixement, difusió i assessorament sobre la normativa comunitària rellevant en matèria d'ajudes públiques, així com elaborar els informes, consultes i al·legacions necessaris a les propostes de nova normativa realitzades per la Comissió Europea.  
g) L'exercici de les restants funcions que vinguen atribuïdes a la Direcció General de Projectes i Fons Europeus en relació a la coordinació i control d'ajudes públiques, en el marc de la política de la competència de la Unió europea.  
h) Coordinar la programació econòmica regional, que es plasmarà en forma de plans, programes operatius, etc. per a la seua presentació, coordinadament amb l'Administració General de l'Estat, als organismes europeus per al seu cofinançament, demanant prèviament la informació als distints centres gestors.   
i) Administrar els distints fons estructurals, especialment el FEDER, i els Fons de Cohesió, i realitzar el seguiment dels ingressos previstos procedents de la Unió Europea, en coordinació amb el departament corresponent de la conselleria, en matèria d'anàlisi i seguiment d'ingressos.   
j) Retre comptes davant de l'Administració General de l'Estat i la Comissió Europea, del grau d'execució material i financera dels programes operatius i altres, tramitant les seues modificacions i assegurant el compliment per part dels gestors de les normatives europees.   
  
k) Coordinar i gestionar el Fons de Compensació Interterritorial assignat per l'Estat a la Comunitat Valenciana.   
l) Aplicar la política de correcció de desequilibris territorials a la Comunitat Valenciana, per mitjà de l'execució de distints programes d'incentius al sector privat i a les corporacions locals, com són els programes d'incentius regionals, incentius autonòmics i el programa de desenrotllament local.   
2.2. Servici del Fons Social Europeu i Cooperació Territorial Europea, a què li correspondrà l'exercici de les funcions següents:   
  
a) Planificar les actuacions de la Generalitat en matèria de recursos humans susceptibles de rebre finançament del Fons Social Europeu, així com el seguiment, control i avaluació de les polítiques comunitàries en la mencionada matèria, i elaborar els programes operatius i projectes.   
  
b) Retre comptes davant de l'Administració General de l'Estat i la Comissió Europea del grau d'execució dels programes operatius, incloent-hi els de les iniciatives comunitàries, del Fons Social Europeu, així com d'altres fons europeus la gestió dels quals s'assimile a la del Fons Social Europeu, com és el cas del Fons Europeu d'Adaptació a la Globalització o altres.  
c) Control d'Ingressos procedents del Fons Social Europeu i la seua incidència en els Pressupostos de la Generalitat.  
d) Promoció i dinamització de programes europeus en matèria de formació i integració professional, així com la participació en qualsevol convocatòria europea que tinga com a finalitat el perfeccionament professional.   
e) Direcció del Programa Eurodisea de l'Assemblea de Regions d'Europa, com a membre del Comité de Direcció d'este, i la seua gestió en l'àmbit de la Comunitat Valenciana.   
f) Supervisió de les tasques relacionades amb el punt Interact de València, i en especial els estudis i propostes per a millorar els coneixements, mètodes, sistemes i procediments per a la gestió dels projectes en cooperació amb altres regions i institucions europees en el marc del Programa INTERACT.  
g) Assegurar la correcta realització de totes les tasques derivades de la condició d'institució amfitriona de la Direcció General com a punt d'informació INTERREG IV C i de l'oficina d'enllaç del programa MED, així com aquelles estructures de gestió en què puga participar en el futur la Direcció General, o haja participat en el passat, com INTERREG III C SUD.  
h) Suport i supervisió de les tasques d'informació i gestió relacionades amb el foment de la Cooperació Territorial Europea en l'àmbit de la Generalitat, cofinançades amb els fons estructurals de la UE i amb aquells programes europeus relacionats amb esta.  
i) Coneixement, difusió i assessorament sobre les diferents iniciatives de Cooperació Territorial Europea.  
j) Autorització, control i coordinació de projectes de la Generalitat, per al seu finançament europeu per mitjà d'altres tipus de fons, convocatòries i/o instruments financers que periòdicament posa en marxa l'autoritat comunitària.  
2.3. Servici de Programa de Verificació i Control dels Fons Comunitaris, al qual corresponen les funcions següents:   
a) Assegurar el compliment de les normes nacionals i comunitàries aplicables, en particular, sobre la subvencionabilitat dels gastos, la contractació pública, les ajudes estatals (incloses les normes sobre l'acumulació d'ajudes), la protecció del medi ambient i la igualtat d'oportunitats. Tot això sense perjuí de les competències de control financer i comptable atribuïdes a la Intervenció General de la Generalitat.   
  
b) Conéixer els programes operatius, projectes individuals, projectes desenrotllats en cooperació, etc., que en cada moment tinguen atorgat finançament comunitari, per a identificar correctament les operacions a seleccionar per a la seua verificació, així com l'establir els mètodes de selecció.   
c) Establir els procediments a utilitzar en les verificacions i documentar els mètodes i sistemes.   
d) Portar avant el treball en els terminis convinguts, en els diferents òrgans gestors de la Generalitat.   
e) Arxivar i conservar degudament tota la documentació relativa a les verificacions, a fi de posar-la a disposició dels òrgans de control de l'Administració General de l'Estat i de la Unió Europea quan esta siga requerida.   
f) Estudi i proposta d'instruccions per a la deguda organització i coordinació de les tasques a realitzar en els centres gestors implicats.   
  
g) Atenció a les visites de control que reba la Generalitat per part dels òrgans de control de la Unió Europea, de l'Administració General de l'Estat o d'altres instàncies, fins al tancament i arxiu definitiu de cada forma d'intervenció comunitària.   
  
Article 31. De la Direcció General de Patrimoni  
1. Sota la direcció i coordinació del titular o la titular de la Secretaria Autonòmica d'Hisenda i Pressupostos i adscrita a esta, la Direcció General de Patrimoni és el centre directiu a què corresponen totes aquelles funcions inherents al patrimoni de la Generalitat, la seua gestió immobiliària i econòmica, així com el parc mòbil de la Generalitat i exercix, entre altres, les següents:   
a) La gestió de les competències que la Llei de Patrimoni de la Generalitat atribuïx a la Conselleria d'Hisenda i Administració Pública, i l'inici, tramitació i proposta de resolució dels assumptes competència de la Conselleria d'Hisenda i Administració Pública segons la Llei de Patrimoni de la Generalitat.  
b) Dotació d'edificis administratius al Consell per a cobrir les seues necessitats.  
c) Redacció de projectes, direcció d'obres i gestió tècnica dels immobles de la Generalitat, així com la proposta de contractació de les obres i assistències o consultories en obres necessàries amb este fi.  
d) Comparéixer en els documents en què es formalitzen els contractes patrimonials.  
e) La representació de la Conselleria d'Hisenda i Administració Pública, davant d'altres administracions i organismes públics en les sol·licituds de llicències, autoritzacions, declaracions de ruïna, i totes les actuacions que siguen necessàries realitzar per a la gestió de les competències patrimonials, inclosa la interposició de recursos administratius.  
f) L'organització, el funcionament, la proposta de contractació i la gestió econòmica i pressupostària de qualssevol altres immobles patrimonials que presten els seus servicis als distints òrgans de la Generalitat, i la gestió dels quals se li encomane.  
g) Les funcions inherents a la valoració i informació urbanística, relativa als béns immobles sobre els quals té competència la Direcció General de Patrimoni.  
h) Les funcions que la normativa legal o reglamentària atribuïsca en relació amb el parc mòbil centralitzat del Consell de la Generalitat i la seua administració a la Direcció General de Patrimoni, així com aquelles altres funcions que estiguen assignades a la Conselleria d'Hisenda i Administració Pública i no estiguen atribuïdes a altres òrgans per norma legal o reglamentària.  
i) La gestió, organització, funcionament, control i supervisió de la Ciutat Administrativa 9 d'octubre (CA9O).  
  
Article 32. De les unitats administratives adscrites a la Direcció General de Patrimoni  
Per al compliment de les competències mencionades en l'Article anterior, la Direcció General de Patrimoni s'estructura en les unitats administratives següents:  
- Servici de Patrimoni Immobiliari.  
- Servici de Gestió Immobiliària.  
- Servici de Gestió Econòmica del Patrimoni i del Parc Mòbil.  
- Subdirecció General de la Ciutat Administrativa 9 d'octubre, i depenent d'esta el Servici de Gestió de la Ciutat Administrativa 9 d'octubre.  
1. Al Servici de Patrimoni Immobiliari li correspon:   
a) La tramitació dels expedients d'adquisició de béns immobles a títol onerós i gratuït; permuta, alienació, explotació i cessions de béns immobles i drets immobiliaris patrimonials.  
b) La tramitació d'expedients d'afectacions i desafectacions, mutacions demanials, adscripcions i desadscripcions, així com reversions de béns immobles.  
c) La tramitació dels expedients de contractació d'arrendament dels immobles que necessite la Generalitat per al compliment dels seus fins i modificació, subrogació i resolució dels corresponents contractes.  
  
d) Tramitació d'expedients de declaració d'hereus abintestat i de distribució i liquidació d'herències procedents d'abintestats.  
  
e) Regularització registral de béns immobles de la Generalitat.  
f) Coordinació, seguiment i control de les actuacions urbanístiques que afecten els drets sobre béns immobles demanials de la Generalitat. Gestió de les actuacions urbanístiques que afecten els béns immobles patrimonials de la Generalitat.  
g) Emissió d'informes preceptius sobre béns immobles quan corresponga la seua emissió a la conselleria competent en matèria de patrimoni, i en concret sobre convenis relacionats amb el patrimoni immobiliari de la Generalitat i sobre utilitzacions del domini públic.  
  
Tramitació d'expedients d'autoritzacions i concessions de béns immobles previstes en la Llei de Patrimoni sobre béns de domini públic no adscrits a un altre departament de la Generalitat a excepció dels béns corresponents a la CA9O.  
h) Formació, conservació, actualització, custòdia i valoració de l'Inventari de béns immobles i drets de la Generalitat.  
i) Investigació, defensa dels béns immobles de la Generalitat, així com la seua regularització cadastral; gestió dels immobles patrimonials no adscrits a un altre departament.  
2. Al Servici de Gestió Immobiliària li correspon:   
a) La gestió tècnica dels immobles de la Generalitat, assumint a este efecte la supervisió, «vist i plau» i, si és el cas, elaboració d'informes, i formulació de propostes, així com l'organització i coordinació de l'esmentada gestió.   
b) Redactar els projectes i dirigir les obres dels edificis administratius de la Generalitat, o de qualsevol altra àrea que se li encomane.   
  
c) Seguiment, recopilació i sistematització de tota la normativa de caràcter tècnic en relació amb els esmentats projectes i obres.   
d) Dirigir l'Oficina de Supervisió de Projectes de la Conselleria d'Hisenda i Administració Pública.  
e) Coordinar i dirigir el manteniment dels immobles patrimonials de la Generalitat.  
f) La direcció i gestió tècnica del Complex Logístic i Arxiu de la Generalitat, incloent-hi direcció i gestió del manteniment del complex, assessorament logístic del disseny dels magatzems i coordinació entre les diferents conselleries usuàries per a dur a terme una correcta funcionalitat i seguretat integral de l'edifici  
g) Prestar assessorament i suport tècnic en matèria de gestió immobiliària a altres òrgans de la Generalitat, així com coordinar i dirigir, si és el cas, actuacions concretes en la matèria.   
h) Elaboració d'avanços d'instruccions i recomanacions per a la redacció de projectes d'obres i, si és el cas, d'informes tècnics, així com la redacció, gestió i supervisió dels projectes tècnics d'obres i construccions; direcció, seguiment i control de les obres en la seua fase d'execució de construcció -coordinant als equips tècnics responsables- elaboració d'estudis de viabilitat i plans d'actuació d'obres; i coordinació i direcció dels equips tècnics en cas de convenis de col·laboració, tot això referit als immobles adscrits a l'extinta Conselleria d'Indústria, Comerç i Innovació.   
i) Emissió d'informes tècnics de valoració i de taxació dels béns immobles sobre els quals té competència la Direcció General de Patrimoni, així com la seua gestió urbanística.  
3. Al Servici de Gestió Econòmica del Patrimoni i del Parc Mòbil li correspon:   
a) Realitzar anotacions en el sistema d'informació comptable de la Generalitat com a conseqüència de qualsevol variació produïda en el patrimoni de la Generalitat que tinga repercussió comptable, d'acord amb les normes i principis establits en el Pla General de Comptabilitat Pública, i atenent als criteris fixats per la Intervenció General.   
  
b) Elaborar la proposta d'avantprojecte del pressupost anual dels programes de la Direcció General de Patrimoni. Dur a terme la gestió econòmica la Direcció General, planificant i controlant les inversions patrimonials de la Generalitat, i realitzant un seguiment i rendició dels ingressos d'esta naturalesa.  
c) Gestió i tramitació de les actualitzacions de les rendes meritades pels immobles que la Generalitat té en règim d'arrendament.  
  
d) Gestió centralitzada de l'Impost sobre Béns Immobles de la Generalitat, amb el control, comprovació i pagament.  
e) Supervisió i gestió econòmica pressupostària del Complex Logístic i Arxiu de la Generalitat.  
f) Control i gestió economicopressupostària del parc mòbil del Consell i la seua administració, incloent-hi l'alienació, cessió, assegurament i adscripció de tots els vehicles.  
g) La gestió de les peticions de vehicles del parc mòbil del Consell i la seua administració, catalogats, així com les funcions assignades pel Decret 106/2000, de 18 de juliol, del Govern valencià, pel qual es regula el parc mòbil del Govern valencià i la seua administració i disposicions de desplegament en relació amb l'adquisició per compra de vehicles del parc mòbil del Consell i la seua administració, no catalogats, o l'adquisició per arrendament, sense perjuí de les competències que, si és el cas, es determinen en la norma de creació de la Central de Compres de la Generalitat.   
h) El manteniment dels vehicles del parc mòbil centralitzat del Consell i la seua administració, la programació, autorització i supervisió de les revisions i intervencions de taller a realitzar en els mencionats vehicles.   
i) La planificació horària i l'assignació dels servicis a realitzar pels conductors adscrits a la Conselleria.  
j) El manteniment i actualització de l'inventari general de tots els vehicles de la Generalitat.   
k) La coordinació de l'inventari de béns mobles, sense perjuí de les competències d'alienació i adquisició corresponents a altres departaments de la Conselleria.  
l) Coordinació de l'inventari d'accions i participacions en el capital de societats mercantils i altres títols valors sense perjuí de les competències atribuïdes en la matèria d'adquisició i alienació, entre altres, a altres departaments de la Conselleria i de conformitat amb la seua normativa reguladora.   
m) La gestió de les competències que corresponen a la Direcció General de Patrimoni sobre coordinació en matèria de confecció de propostes d'inventari de drets de propietat incorporal, així com l'emissió d'informe preceptiu en les alienacions de drets de propietat incorporal.  
  
  
Article 33. De la Subdirecció General de la Ciutat Administrativa 9 d'octubre  
1. La Subdirecció General de la Ciutat Administrativa 9 d'octubre, sota la supervisió del titular o la titular de la Direcció General de Patrimoni, dirigix, controla, coordina i supervisa l'execució dels projectes, objectius o activitats que se li assignen, així com el servici que se li adscriu en l'apartat 2 d'este Article.  
2. Sota la dependència de la Subdirecció General de la Ciutat Administrativa 9 d'octubre, s'enquadra el Servici de Gestió de la Ciutat Administrativa 9 d'octubre, al qual corresponen -sense perjuí de les funcions que té assignades la Secretaria General Administrativa de la Conselleria d'Hisenda i Administració Pública- les funcions següents:  
  
a) Redacció i seguiment del compliment de la normativa d'organització i funcionament intern.   
b) Anàlisi de necessitats, impuls i estudi per a la implantació de nous models de gestió.  
c) Coordinació de la gestió, control i supervisió dels servicis generals, dependències i instal·lacions.  
d) Control d'operacions, gestió i resolució de les incidències de manteniment d'instal·lacions.  
e) Seguiment d'actuacions de reforma i/o adequació de l'immoble.  
  
f) Control, supervisió i seguiment de l'execució del trasllat de personal i mitjans materials a la CA9O.  
g) Optimització, redistribució i assignació d'espais.   
h) Tramitació i proposta de resolució de les concessions demanials i autoritzacions d'ocupació emparades en la Llei de Patrimoni de la Generalitat en relació amb la CA9O.  
i) Coordinació en el procés d'elaboració de la proposta de l'avantprojecte de pressupostos que afecten els servicis comuns de la CA9O.  
  
j) Qualsevol altra que li siga encomanada pels òrgans dels quals depenga orgànica o funcionalment en relació amb les matèries que li són pròpies.  
  
Secció segona  
Secretaria Autonòmica del Sector Públic Empresarial  
  
Article 34. Competències i nivell directiu de la Secretaria Autonòmica del Sector Públic Empresarial  
1. La Secretaria Autonòmica del Sector Públic Empresarial assumix les competències que li atribuïx l'Article 68 de la Llei del Consell en matèria de planificació, reestructuració, coordinació, control i avaluació del sector públic empresarial valencià. Li correspon dirigir i coordinar el centre directiu que s'adscriu sota la seua dependència, així com les unitats administratives integrades en este.   
2. De la Secretaria Autonòmica del Sector Públic Empresarial depén l'òrgan directiu següent:  
- Direcció General del Sector Públic Empresarial, a través de qual s'enquadra l'entitat de dret públic Corporació Pública Empresarial Valenciana (CPEV).  
  
Article 35. Competències de la Direcció General del Sector Públic Empresarial  
1. La Direcció General del Sector Públic Empresarial assumix les competències de racionalització i reestructuració del sector públic empresarial, així com les de seguiment i control de les mencionades actuacions.  
La persona titular de la Direcció General amb competències en el sector públic empresarial ho serà al seu torn de la Direcció General de la Corporació Pública Empresarial Valenciana.  
2. Així mateix li correspon dirigir i coordinar les unitats administratives que s'adscriuen sota la seua dependència, impulsant i coordinant la consecució dels programes i l'execució dels projectes que exercisquen les unitats administratives que estiguen sota la seua dependència, controlant i supervisant el compliment dels objectius.  
  
Article 36. Nivell administratiu de la Direcció General del Sector Públic Empresarial  
1. De la Direcció General del Sector Públic Empresarial depén la Subdirecció General del Sector Públic Empresarial.  
2. A la Subdirecció General del Sector Públic Empresarial li correspon el desenrotllament de les competències atribuïdes a la Direcció General del Sector Públic Empresarial, i en especial la supervisió i coordinació de totes aquelles corresponents als servicis que es troben sota la seua dependència.  
3. Per al compliment dels seus fins, la Subdirecció General del Sector Públic Empresarial s'estructura en els servicis següents:  
a) Servici de Planificació i Ordenació del Sector Públic Empresarial.  
b) Servici de Control i Avaluació del Sector Públic Empresarial.  
  
c) Servici d'Anàlisi i Informes del Sector Públic Empresarial.  
4. Al Servici de Planificació i Ordenació del Sector Públic Empresarial li correspon l'exercici de les funcions següents:  
a) Planificació, programació, gestió i seguiment de plans, programes, projectes i altres actuacions referides al sector públic empresarial valencià, amb vista a la seua organització, reestructuració, ordenació i coordinació.  
b) Elaboració d'estudis, propostes i plans d'actuació amb vista a la planificació, ordenació, reestructuració i coordinació del sector públic empresarial valencià.  
c) Elaboració d'informes i plans d'actuació per a la modernització, millora de l'eficàcia, eficiència i qualitat, i impuls de la col·laboració publicoprivada del sector públic empresarial.  
d) Disseny, posada en marxa i seguiment d'instruccions, directrius i procediments de planificació estratègica, matèria economicofinancera i organització a implantar en el sector públic empresarial.  
e) Elaboració de normativa, propostes d'ordenació i reglamentació del sector públic empresarial.  
f) Prestació de servicis de suport al sector públic empresarial.  
g) Qualsevol altra que li siga encomanada en relació amb les matèries que li són pròpies.  
5. Al Servici de Control i Avaluació del Sector Públic Empresarial li correspon l'exercici de les funcions següents:  
a) Planificació, programació, gestió, seguiment i avaluació de plans, programes, projectes i altres actuacions referides al sector públic empresarial valencià, amb vista al seu seguiment i control.  
b) Elaboració d'estudis, propostes i plans d'actuació amb vista al control, seguiment i avaluació del sector públic empresarial valencià, en especial quant a plans d'actuació, plans d'inversions i gastos d'explotació.  
c) Disseny i posada en marxa d'un quadro de comandament integral que permeta el control i seguiment dels principals indicadors economicofinancers, pressupostaris i de gestió relatius al sector públic empresarial.  
d) Disseny, posada en marxa i seguiment d'instruccions, directrius, informes preceptius i procediments en matèria de pressupostació, gestió, control i avaluació a implantar en el sector públic empresarial.   
  
e) Identificació de les necessitats de reordenació i reestructuració de l'organització del sector públic empresarial i elaboració i supervisió d'estudis d'impacte sobre l'eficàcia de les mesures d'ordenació i reestructuració del sector públic empresarial.  
f) Disseny i posada en marxa de mesures tendents a una major coordinació i control de les empreses públiques, amb l'objectiu de millorar la seua gestió, la seua modernització i professionalització.  
g) Implantació de sistema de captació de la informació centralitzat que permeta dur a terme un adequat seguiment de la gestió i de l'execució pressupostària del sector públic empresarial, sense perjuí de les funcions atribuïdes a la Intervenció General.  
h) Qualsevol altra que li siga encomanada en relació amb les matèries que li són pròpies.  
6. Al Servici d'Anàlisi i Informes del Sector Públic Empresarial, li correspon l'exercici de les funcions següents:  
a) Realització d'informes que permeten l'adequat seguiment i anàlisi comparativa de polítiques i mesures adoptades pel sector públic empresarial.  
b) Seguiment de l'evolució del sector públic en l'inventari d'ens de la comunitat autònoma, sense perjuí de les funcions atribuïdes a la Intervenció General.  
c) Proposta i realització d'informes en relació a l'aprovació dels plans de sanejament i de pagament a proveïdors, previstos en la normativa sobre mesures de règim economicofinancer del sector públic empresarial, així com respecte al seu seguiment i a l'adopció de mesures correctores.  
d) La coordinació amb altres nivells institucionals de l'Administració de la Generalitat i amb altres administracions públiques en matèria de sector públic.  
e) Qualsevol altra que li siga encomanada en relació amb les matèries que li són pròpies.  
  
Secció tercera  
De la Secretaria Autonòmica d'Administració Pública  
  
Article 37. De la Secretaria Autonòmica d'Administració Pública  
1. La Secretaria Autonòmica d'Administració Pública assumix les competències que li atribuïx l'Article 68 de la Llei del Consell en matèria de funció pública, inspecció general de servicis, atenció al ciutadà, qualitat dels servicis, simplificació administrativa, administració electrònica i tecnologies de la informació.  
2. De la Secretaria Autonòmica d'Administració Pública depenen la Direcció General de Recursos Humans i la Direcció General de Tecnologies de la Informació.  
3. Així mateix queda sota la dependència directa de la Secretaria Autonòmica d'Administracions Públiques la unitat administrativa denominada Subdirecció General d'Atenció al Ciutadà, Qualitat i Inspecció de Servicis.  
  
Article 38. De la Subdirecció General d'Atenció al Ciutadà, Qualitat i Inspecció de Servicis  
1. La Subdirecció General d'Atenció al Ciutadà, Qualitat i Inspecció de Servicis, sota la supervisió del titular o la titular de la Secretaria Autonòmica, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
  
2. Per al compliment de les funcions mencionades en l'apartat anterior, la Subdirecció General d'Atenció al Ciutadà, Qualitat i Inspecció de Servicis s'estructura en els servicis següents, a què corresponen les funcions que, així mateix, s'indiquen:  
2.1. Servici de Canals d'Informació, Qualitat i Inspecció de Servicis.  
a) La coordinació i gestió de les activitats d'atenció al ciutadà en la Generalitat, que integren la coordinació del Sistema d'Informació al Ciutadà i la direcció dels canals d'atenció, tant presencials en les oficines Prop, com no presencials: en la plataforma 012, en terminals mòbils, en la web, així com en els nous canals emergents que proporcione la implantació de les noves tecnologies.  
  
b) La coordinació, homogeneïtzació i validació de la informació que continga el catàleg de procediments administratius de la Generalitat, i el seu sector públic, i la normalització dels seus formularis.  
c) La coordinació de les infraestructures d'atenció al ciutadà en les oficines Prop i del Projecte d'Oficines Integrades d'Atenció al Ciutadà en l'àmbit territorial de la Comunitat Valenciana.  
d) La gestió de les funcions atribuïdes pel Decret 165/2006, de 3 de novembre, del Consell, pel qual es regulen les queixes i suggeriments en l'àmbit de l'Administració i les organitzacions de la Generalitat.  
  
e) La gestió i seguiment dels plans i programes de modernització administrativa, simplificació administrativa i en matèria de qualitat dels servicis públics.  
f) L'execució dels programes d'actuació per al mesurament de la qualitat dels servicis públics de la Generalitat.  
g) L'execució dels programes d'avaluació de la qualitat dels servicis públics i d'acreditació i certificació de la qualitat dels servicis.  
  
h) L'execució de les funcions de control i inspecció dels servicis previstes en el Decret 236/1997, de 9 de setembre, del Consell, pel qual es regula l'exercici de la competència d'inspecció general dels servicis de l'administració valenciana.   
2.2. Servici de Coordinació Administrativa de les Tecnologies de la Informació.  
a) Supervisió dels plecs de prescripcions tècniques, estudi i preparació les propostes dels expedients de contractació, així com l'elaboració de les incidències que es deriven dels contractes, en l'àmbit de la Secretaria Autonòmica.   
b) La gestió de les propostes de convenis, acords i protocols de col·laboració de la Secretaria Autonòmica.   
c) Gestionar les línies de subvenció en matèria de tecnologies de la informació.   
d) Estudis i anàlisi dels assumptes relacionats amb la gestió economicopressupostària dels distints programes pressupostaris de la Secretaria Autonòmica, i la proposta per a la seua tramitació als òrgans competents.  
e) Suport jurídic a totes les actuacions realitzades en l'àmbit competencial de la Secretaria Autonòmica.   
f) Seguiment de les normes que, en matèria de tecnologies de la informació, siguen promulgades, als efectes de la seua compilació i difusió entre els altres servicis dels distints òrgans directius de la Secretaria Autonòmica.  
g) Prestar suport tècnic i administratiu i informar l'òrgan superior i a l'òrgan de nivell directiu, en les matèries pròpies del seu àmbit competencial, així com qualsevol altra funció que per estos li siga encomanada expressament.  
h) La coordinació general de les actuacions administratives la competència del qual està atribuïda a la Secretaria Autonòmica.   
Article 39. De la Direcció General de Recursos Humans  
La Direcció General de Recursos Humans assumix les competències en matèria d'ordenació, selecció, provisió i formació del personal al servici de l'Administració del Consell i relacions sindicals.  
  
  
Article 40. De les unitats administratives de la Direcció General Recursos Humans  
Per al desenrotllament de les seues competències la Direcció General de Recursos Humans s'estructura en les unitats següents:   
- Subdirecció General d'Ordenació de Recursos Humans  
- Subdirecció General de Gestió de Recursos Humans.  
- Subdirecció General de l'Institut Valencià d'Administració Pública (IVAP).  
  
Article 41. De la Subdirecció General d'Ordenació de Recursos Humans  
1. La Subdirecció General d'Ordenació de Recursos Humans, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
2. Per al compliment de les funcions mencionades en l'apartat anterior, la Subdirecció General d'Ordenació de Recursos Humans s'estructura en els servicis següents, a què corresponen les funcions que així mateix s'indiquen:  
2.1. Servici de Planificació i Ordenació dels Recursos Humans:  
  
a) Tramitar i gestionar l'aprovació de plans ocupació i dels procediments de reassignació d'efectius del personal al servici de l'administració del Consell.  
b) Gestionar i mantindre l'estructura del sistema de cossos i escales funcionarials i de les agrupacions professionals funcionarials, així com l'adscripció i integració del personal funcionarial a estos, en col·laboració amb la Subdirecció General de Gestió de Recursos Humans.  
  
c) Gestionar la classificació de llocs de treball i elaborar la proposta de les seues corresponents relacions.  
d) Elaborar, tramitar i emetre informes en relació amb els projectes relatius al sistema retributiu del personal al servici de l'Administració de la Generalitat, en coordinació amb el departament competent en matèria de política pressupostària.  
e) Col·laborar en la preparació de la proposta de l'oferta d'ocupació pública, facilitant a este efecte les dades necessàries per a la seua elaboració a la Subdirecció General de Gestió de Recursos Humans de la Direcció General, a través de la Subdirecció General d'Ordenació de Recursos Humans.  
f) Gestionar, mantindre, analitzar i tractar la informació dels registres de personal i de llocs de treball de l'Administració de la Generalitat, per mitjà de l'actualització i administració dels fitxers automatitzats de dades de caràcter personal i de llocs de treball que servixen de suport a estos.  
g) Gestionar i tramitar l'avaluació del personal de l'Administració de la Generalitat, atenent als objectius, missions i competències dels òrgans i unitats a què es trobe adscrit, en coordinació amb els òrgans i unitats administratives que tinguen competències en esta matèria i àmbit de conformitat amb la normativa vigent.  
  
2.2. Servici de Règim Jurídic i Procediments de Personal.  
a) Elaborar i informar els projectes normatius en matèria de funció pública i ocupació pública en l'àmbit de l'Administració de la Generalitat.  
b) Preparar els informes que ha d'emetre la Direcció General en relació amb els avantprojectes de llei i els projectes de disposicions generals que es referisquen a estructura orgànica, mètodes de treball i personal elaborats per les altres conselleries i departaments.  
c) Emetre els informes jurídics en matèria de funció pública que se li sol·liciten per la Direcció General, així com elaborar estudis i informes en la mencionada matèria en l'esmentat àmbit, amb la finalitat d'adoptar les decisions de planificació i ordenació dels recursos humans que li corresponga adoptar a l'esmentada Direcció General en el seu àmbit competencial.  
d) Elaborar estudis i informes en matèria de funció pública.  
e) Elaborar i proposar els criteris de coordinació adequats per a l'aplicació de la normativa de funció pública.  
f) Tramitar i gestionar els procediments jurídics relatius al règim d'incompatibilitats, jubilacions i pèrdua de la condició de personal funcionari i a les situacions administratives del personal al servici de l'Administració de la Generalitat, que no estiguen atribuïts a altres òrgans o unitats administratives de la Generalitat.  
Així mateix, li correspon la tramitació i gestió dels permisos, llicències o reduccions de jornada del mencionat personal, en els termes que preveu la normativa vigent.  
g) Gestionar, actualitzar i mantindre l'arxiu d'expedients del personal gestionat per la Direcció General.   
  
Article 42. De la Subdirecció General de Gestió de Recursos Humans  
  
1. La Subdirecció General de Gestió de Recursos Humans, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
2. Per al compliment de les funcions mencionades en l'apartat anterior, la Subdirecció General de Gestió de Recursos Humans s'estructura en els servicis següents, a què corresponen les funcions que, així mateix, s'indiquen:  
2.1. Servici de Selecció de Personal i Provisió de Llocs de Treball:  
  
a) Elaborar la proposta de l'oferta d'ocupació pública del personal al servici de l'Administració de la Generalitat.  
b) Organitzar i gestionar els procediments de selecció del personal al servici d'Administració de la Generalitat.  
c) Prestar suport tècnic i administratiu als òrgans de selecció del personal al servici de l'Administració de la Generalitat i a les comissions avaluadores dels procediments de provisió de llocs de treball  
  
d) Gestionar els processos derivats de les borses de treball temporal en llocs de treball de l'Administració de la Generalitat.  
e) Gestionar els procediments de provisió de llocs de treball establits normativament.  
f) Tramitar i gestionar els procediments jurídics relatius a la promoció professional del personal al servici de l'Administració de la Generalitat, que no estiguen atribuïts a altres subdireccions generals d'esta Direcció General o altres òrgans o unitats administratives de la Generalitat.  
g) Col·laborar amb la Subdirecció General d'Ordenació de Recursos Humans en els procediments d'adscripció i integració del personal funcionarial en el sistema de cossos i escales funcionarials i de les agrupacions professionals funcionarials.  
2.2. Servici de Relacions Sindicals i Acció Social:  
a) Assistir i assessorar tècnicament a la Direcció General, així com a la resta d'unitats dependents d'esta, en les relacions amb les organitzacions sindicals, associacions professionals i representants del personal derivades del que establix la normativa vigent, així com exercir la Secretaria de les meses de negociació col·lectiva.  
b) Preparar, coordinar i gestionar el seguiment dels processos electorals dels representants dels empleats públics, així com les actuacions derivades d'estos.  
c) Prestar suport per al funcionament i execució del Pla de Pensions per al personal gestionat per la Direcció General de Recursos Humans.  
  
d) Gestionar les convocatòries d'ajudes socials per al personal al servici de l'Administració de la Generalitat.  
e) Tramitar i gestionar les designacions de les delegades i els delegats de Prevenció, així com el seu registre.  
  
Article 43. De la Subdirecció General de l'Institut Valencià d'Administració Pública (IVAP)  
1. La Subdirecció General de l'Institut Valencià d'Administració Pública (IVAP), sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
  
2. Per al compliment de les funcions mencionades en l'apartat anterior, la Subdirecció General de l'Institut Valencià d'Administració Pública (IVAP) s'estructura en els servicis següents, a què corresponen les funcions que, així mateix, s'indiquen:  
2.1. Servici de Formació i Estudis:  
a) Planificar la posada en marxa dels plans formatius.  
b) Gestionar l'acció formativa i de perfeccionament del personal al servici de la Generalitat i els seus organismes autònoms.  
c) Gestionar l'homologació dels cursos formatius i de perfeccionament impartits per altres òrgans de la Generalitat o altres òrgans de l'administració pública.  
d) Dissenyar els criteris d'execució establits en els plans formatius, i aquells que afecten l'homologació dels cursos.  
e) Recopilar documentació en matèries referents a l'administració i gestió pública, i a la formació i perfeccionament del personal al seu servici.  
f) Realitzar treballs d'investigació referents a l'administració i gestió pública, i a la formació i perfeccionament del personal al seu servici.  
  
g) Coordinar i gestionar els processos avaluatius implantats en els plans de formació.  
h) Planificar, organitzar i executar els cursos derivats dels processos de selecció i promoció del personal empleat públic de l'Administració de la Generalitat.  
i) Participar en la formació i perfeccionament del personal al servici d'altres administracions públiques, en els termes que s'establisquen en els acords de cooperació interadministrativa que puguen subscriure's.  
  
2.2. Servici de Programació i Gestió.  
a) Realitzar la planificació i programació econòmica i pressupostària dels plans de formació i accions formatives del personal la gestió del qual corresponga a l'IVAP.  
b) Efectuar la gestió econòmica i el seguiment comptable dels fons relatius a la formació contínua i especialitzada corresponents als plans de formació i accions formatives del personal encomanats a l'IVAP.  
  
c) Elaborar informes i propostes sobre l'execució econòmica i pressupostària, així com supervisar i controlar els gastos i els ingressos vinculats a les accions formatives assignades a l'Institut.  
d) Gestionar i realitzar el seguiment administratiu, econòmic i comptable dels acords i convenis de col·laboració en matèria de formació de personal amb altres administracions públiques, organismes i institucions, en els que participe la Conselleria a què estiga adscrit l'IVAP, així com elaborar els informes avaluatoris que se li encomanen en relació amb estos.  
  
Article 44. De la Direcció General de Tecnologies de la Informació  
  
La Direcció General de Tecnologies de la Informació assumix les competències per a l'Administració de la Generalitat i els seus organismes autònoms en matèria d'innovació tecnològica, seguretat dels sistemes d'informació, planificació, coordinació, autorització i control de les tecnologies de la informació, les telecomunicacions, les comunicacions corporatives, el desenrotllament de la societat digital i l'administració electrònica, a excepció de les que siguen exercides per la Conselleria de Sanitat en el seu àmbit competencial.  
No obstant això, la Direcció General de Tecnologies de la Informació haurà d'informar amb caràcter preceptiu i vinculant aquelles adquisicions de béns i servicis informàtics de la Generalitat que superen els 30.000,00 euros.  
  
Article 45. De les unitats administratives de la Direcció General de Tecnologies de la Informació  
1. Per al desenrotllament de les seues competències, la Direcció General de Tecnologies de la Informació s'estructura en les unitats següents:  
- Subdirecció General d'Infraestructures.  
- Subdirecció General d'Aplicacions i Administració Electrònica.  
  
- Subdirecció General d'Innovació Tecnològica Educativa.  
2. Així mateix queden sota la dependència directa de la Direcció General de Tecnologies de la informació les unitats administratives de:  
  
- Servici de Planificació i Coordinació.  
- Servici de Qualitat.  
- Servici de Seguretat.  
  
Article 46. Del Servici de Planificació i Coordinació  
a) Planificació estratègica i seguiment de l'execució de les actuacions en matèria de tecnologies de la informació i les comunicacions, incloent-hi la definició de les ferramentes tecnològiques necessàries i l'elaboració de la documentació associada.  
b) Gestió de la relació de la Direcció General de Tecnologies de la Informació amb els òrgans de la Generalitat a què oferix productes i servicis de tecnologies de la informació i les comunicacions, i assessorament en matèria d'organització per a la millora de processos.  
  
c) Gestió de la informació i sistemes d'intel·ligència de negoci relacionats amb els sistemes d'informació, amb l'objectiu d'assessorar els òrgans directius de la Generalitat en la presa de decisions.  
d) Disseny i seguiment de l'execució dels distints programes pressupostaris, en coordinació amb les distintes àrees funcionals i amb el Servici de Coordinació Administrativa de les Tecnologies de la Informació.  
e) Identificació i anàlisi de les fonts de finançament externes per als projectes relatius a les tecnologies de la informació i les comunicacions, en concret els programes de finançament europeu.  
f) Preparació de propostes de projectes cofinançats amb fons externs, i gestió administrativa derivada d'este finançament. En concret es durà a terme la preparació i el seguiment de la certificació de les operacions cofinançades amb fons europeus.  
g) Informar amb caràcter preceptiu i vinculant aquelles adquisicions de béns i servicis informàtics de la Generalitat que superen els 30.000,00 euros.  
h) Gestió del coneixement, assignació dinàmica de recursos humans i proposta de plans de formació en matèria TIC.  
  
Article 47. Del Servici de Qualitat  
a) El disseny, planificació, i direcció de programes i projectes per a l'assegurament de la qualitat en la construcció, producció, explotació, provisió i gestió dels productes i servicis de TI que oferix la Direcció General de Tecnologies de la Informació.   
b) Gestió de la provisió de productes i servicis de TI als òrgans de la Generalitat incloent l'atenció als usuaris o usuàries en coordinació amb totes les àrees funcionals de la Direcció General de Tecnologies de la Informació.   
c) Implantació de les millors pràctiques i metodologies per a la gestió de projectes, així com l'elaboració de la documentació relativa al seguiment d'estos.   
d) Definició d'estàndards, criteris i recomanacions que garantisquen un adequat nivell de qualitat, seguretat i interoperabilitat dels sistemes d'informació de l'Administració de la Generalitat i els seus organismes autònoms.  
e) Centralitzar i aprovar els principis, guies i estàndards per a l'adquisició, construcció, modificació i interacció dels actius de TI en col·laboració amb les diferents àrees funcionals que seran les encarregades de definir i implantar els estàndards aprovats.  
  
Article 48. Del Servici de Seguretat   
a) Definició de la política de seguretat dels sistemes d'informació de l'Administració de la Generalitat i els seus organismes autònoms, i propostes per al seu desplegament normatiu.  
b) Coordinació, seguiment, assessorament i avaluació de l'aplicació de la política de seguretat dels sistemes d'informació de l'Administració de la Generalitat i els seus organismes autònoms.  
c) Implantació de mesures per a garantir la seguretat en els projectes i servicis de tecnologies de la informació i les comunicacions.  
d) Definició de mesures per a la implantació de l'Esquema Nacional de Seguretat i els controls establits en la Llei Orgànica de Protecció de Dades.  
e) Realització de les auditories exigibles segons normativa vigent.   
  
Article 49. De la Subdirecció General d'Infraestructures  
1. La Subdirecció General d'Infraestructures, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
2. Per al compliment de les funcions mencionades en l'apartat anterior, la Subdirecció General d'Infraestructures s'estructura en els servicis següents, a què corresponen les funcions que així mateix s'indiquen:  
2.1. Servici de Telecomunicacions i Societat Digital  
a) L'estudi, proposta i implantació d'accions i projectes en matèria de suport al desplegament d'infraestructures, xarxes i servicis de telecomunicacions avançades a la Comunitat Valenciana.  
b) La realització d'estudis, informes i actuacions tècniques i, en general, l'execució en matèria d'infraestructures i xarxes de telecomunicacions, suport dels servicis de radiodifusió sonora i televisió i, en particular, les actuacions tècniques de la Generalitat per a afavorir la cobertura integral a la Comunitat Valenciana.  
c) La planificació i execució del servici de radiocomunicacions a les flotes o servicis d'emergència, seguretat, prevenció i rescat de la Comunitat Valenciana.  
d) El disseny i planificació d'actuacions per a afavorir la societat digital a la Comunitat Valenciana.  
e) La coordinació i suport a la participació de la Direcció General en altres òrgans, institucions i entitats, en matèria de telecomunicacions i societat de la informació, així com la preparació i proposta de normativa, convenis i la resta d'instruments jurídics que puguen derivar-se de les mencionades relacions de col·laboració, coordinació o cooperació.  
  
2.2. Servici de Comunicacions Corporatives  
a) El disseny, planificació, i direcció de programes i projectes relatius als servicis de comunicacions corporatives (veu, dades) i de les infraestructures i plataformes tecnològiques associades, en l'àmbit de l'Administració de la Generalitat i els seus organismes autònoms.  
b) Estudi i aplicació de solucions tecnològiques innovadores aplicades a les comunicacions corporatives i les seues infraestructures i plataformes tecnològiques associades.  
c) Definició i implantació de bones pràctiques per a l'ús dels servicis de comunicacions corporatives.  
d) Implantació de les mesures necessàries per a garantir la seguretat i la qualitat de les comunicacions corporatives i de les infraestructures i plataformes tecnològiques associades, en coordinació amb el Servici de Seguretat i amb el Servici de Qualitat.  
2.3. Servici de Microinformàtica   
a) Definició, estandardització i homogeneïtzació del lloc de treball de l'empleat públic, que comprén l'ordinador i qualsevol altre dispositiu fix o mòbil per a accés i tractament d'informació.  
b) La implantació de mesures per a garantir la seguretat, la qualitat, la disponibilitat i integritat de qualsevol dispositiu relacionat amb el lloc de treball de l'empleat públic en coordinació amb el Servici de Seguretat i amb el Servici de Qualitat.  
c) Estudi i aplicació de solucions tecnològiques innovadores aplicades al lloc de treball de l'empleat/ada públic/a.  
d) Gestió, manteniment i administració del material informàtic que conforma el lloc de treball, tant en la part de maquinari com de programari, en l'àmbit de competències de la Direcció General de Tecnologies de la Informació a excepció de les que siguen exercides per la Subdirecció General d'Innovació Tecnològica Educativa.  
e) Elaboració de directrius sobre l'ús del material informàtic que conforma el lloc de treball, tant en la part de maquinari com de programari, en l'àmbit de competències de la Direcció General de Tecnologies de la Informació a excepció de les que siguen exercides per la Subdirecció General d'Innovació Tecnològica Educativa.  
2.4. Servici de Sistemes   
a) Gestió, manteniment, evolució i administració de la infraestructura de computació bàsica que sustenta les aplicacions i servicis de tecnologies de la informació, en l'àmbit de competències de la Direcció General de Tecnologies de la Informació a excepció de les que siguen exercides per la Subdirecció General d'Innovació Tecnològica Educativa.  
b) La definició i implementació dels estàndards en sistemes de gestió de bases de dades corporatives i programari base per a la implantació d'aplicacions.  
c) La implantació de mesures per a garantir la seguretat i la qualitat en els sistemes i en particular l'aplicació de les mesures necessàries per a garantir la seguretat de les dades de caràcter personal, en coordinació amb el Servici de Seguretat i amb el Servici de Qualitat.  
  
  
Article 50. De la Subdirecció General d'Aplicacions i Administració Electrònica  
1. La Subdirecció General d'Aplicacions i Administració Electrònica, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
  
2. Per al compliment de les funcions mencionades en l'apartat anterior, la Subdirecció General de Planificació i Coordinació s'estructura en els servicis següents, a què corresponen les funcions que, així mateix, s'indiquen:  
2.1. Servici d'Aplicacions Sectorials  
a) Definició i gestió del catàleg d'aplicacions d'ús específic (aplicacions sectorials) en l'àmbit de competències de la Direcció General de Tecnologies de la Informació, a excepció de les que siguen exercides per la Subdirecció General d'Innovació Tecnològica Educativa.  
  
b) Direcció, desenrotllament, manteniment i suport de les aplicacions relacionades en el mencionat catàleg.  
c) Implantació de les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb el Servici de Seguretat i amb el Servici de Qualitat.  
2.2. Servici d'Aplicacions Corporatives  
a) Definició i gestió del catàleg d'aplicacions corporatives en l'àmbit de competències de la Direcció General de Tecnologies de la Informació.  
b) Direcció, desenrotllament, manteniment i suport de les aplicacions relacionades en el mencionat catàleg.  
c) Implantació de les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb el Servici de Seguretat i amb el Servici de Qualitat.  
2.3. Servici d'Aplicacions d'Hisenda  
a) El desenrotllament, implantació i manteniment de les aplicacions corporatives de l'àmbit economicopressupostari, possibilitant la integració amb les mateixes d'altres sistemes d'informació de la Generalitat. En este àmbit s'inclouen la comptabilitat, la tresoreria, la nòmina, la gestió de fons europeus, la gestió del patrimoni, l'elaboració i execució pressupostària, la central de compres i els aplicacions de la Junta Superior de Contractació, la gestió, recaptació i inspecció de tributs i altres ingressos i joc, així com qualsevol altre sistema corporatiu que puga necessitar-se per a l'activitat pròpia de les matèries d'hisenda.  
  
b) Implantació de les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb el Servici de Seguretat i amb el Servici de Qualitat.  
c) El suport tècnic per a l'elaboració de directrius i requisits tecnològics associats als procediments i normativa pròpia en matèria d'hisenda.  
d) La valoració de la documentació administrativa en qualsevol suport per a la seua conservació i consulta en l'Arxiu Central de la Conselleria d'Hisenda i Administració Pública i, si és el cas, en l'Arxiu Intermedi i l'Històric de la Generalitat.  
e) La gestió de l'oficina d'informació de les matèries pròpies de la Conselleria en coordinació amb el sistema d'informació al ciutadà/ana de la Generalitat.  
2.4. Servici d'Administració Electrònica  
a) El disseny, planificació, i direcció de programes i projectes per a facilitar l'accés per mitjans electrònics dels ciutadans a la informació i al procediment administratiu, i per a la gestió electrònica dels procediments, en l'àmbit de l'Administració de la Generalitat i els seus organismes autònoms.  
b) Aplicació de les mesures que garantisquen un adequat nivell d'interoperabilitat i seguretat en les relacions amb les altres administracions i amb els ciutadans per mitjans electrònics, d'acord amb l'Esquema Nacional d'Interoperabilitat i amb l'Esquema Nacional de Seguretat, incloent-hi les ferramentes tecnològiques necessàries i en coordinació amb el Servici de Qualitat, i amb el Servici de Seguretat.  
  
c) Activitats en matèria de coordinació i cooperació amb altres administracions públiques per a l'impuls de l'administració electrònica i els servicis públics interoperables.  
d) L'assessorament i suport tècnic en matèria d'organització i procediments a fi de facilitar l'adaptació dels processos de gestió pública a l'ús de mitjans electrònics.  
  
Article 51. De la Subdirecció General d'Innovació Tecnològica Educativa  
1. La Subdirecció General d'Innovació Tecnològica Educativa, sota la supervisió del titular o la titular de la Direcció General, dirigix, controla, coordina i supervisa l'execució dels projectes, objectius o activitats que se li assignen, així com els servicis i unitats administratives que se li adscriuen en l'apartat 2 d'este Article.  
2. Per al compliment de les funcions mencionades en l'apartat anterior, la Subdirecció General d'Innovació Tecnològica Educativa s'estructura en els servicis següents, a què corresponen les funcions que, així mateix, s'indiquen:  
2.1. Servici d'Informàtica per a la Gestió Educativa  
a) Gestió, manteniment, evolució i administració de la infraestructura de procés de dades que sustenta les aplicacions i servicis de tecnologies de la informació adscrits a la Subdirecció General d'Innovació Tecnològica Educativa.  
b) Definició i gestió del catàleg d'aplicacions d'ús específic en l'àmbit de la Conselleria competent en matèria d'educació.  
c) Direcció, desenrotllament, manteniment i suport de les aplicacions relacionades en el mencionat catàleg.  
d) Implantació de les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb el Servici de Qualitat, i amb el Servici de Seguretat.  
e) Elaboració d'estudis i anàlisi sobre racionalització de l'organització administrativa i dels procediments de gestió.   
2.2. Servici d'informàtica per als centres educatius.  
a) Difusió, implantació i aplicació de les tecnologies de la informació i les comunicacions en l'àmbit de l'educació.  
b) Gestió, manteniment i administració del material informàtic, tant en l'àmbit de maquinari com de programari, utilitzat en els centres educatius dependents de la Generalitat.  
c) Determinació, sota les directrius de la Secretaria Autonòmica competent en matèria d'Educació, dels criteris de selecció i distribució del material informàtic, tant en l'àmbit de maquinari com de programari, utilitzat en els centres educatius dependents de la Generalitat.  
  
d) Gestió, manteniment i administració de les comunicacions utilitzades en els centres educatius dependents de la Generalitat en coordinació amb el Servici de Comunicacions Corporatives.  
e) Elaboració de directrius sobre l'ús del material informàtic, tant en l'àmbit de maquinari com de programari, així com de les infraestructures i servicis de comunicacions dels centres educatius dependents de la Generalitat.  
f) Implantació de les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb el Servici de Qualitat, i amb el Servici de Seguretat.  
g) Elaboració d'estudis tècnics, anàlisis prospectives, informes i propostes en matèria de tecnologies de la informació aplicades a l'educació.  
  
Secció quarta  
De la Intervenció General  
  
Article 52. De les competències de la Intervenció General  
Sota la directa dependència del conseller o consellera, la Intervenció General, al titular de la qual se li reconeix el rang de secretari/ària autonòmic/a, exercirà les competències establides en el títol III del text refós de la Llei d'Hisenda Pública de la Generalitat, i en concret, el control de tots els actes de l'Administració de la Generalitat, les seues entitats autònomes i empreses públiques -que donen lloc al reconeixement de drets i obligacions de contingut econòmic, així com dels ingressos i pagaments que d'ells es deriven, i de la recaptació, inversió o aplicació en general dels seus cabals- a fi d'assegurar que l'administració de la seua hisenda s'ajuste a les disposicions aplicables, si és el cas.  
  
  
Article 53. De l'estructura orgànica i funcional de la Intervenció General  
L'estructura orgànica i funcional de la Intervenció General s'ajustarà al que disposa el vigent Reglament del Cos Superior d'Interventors i Auditors de la Generalitat.  
  
Títol II  
De l'organització territorial  
  
Article 54. De l'organització territorial de la Conselleria  
1. Territorialment, la Conselleria d'Hisenda i Administració Pública s'organitza en servicis centrals i servicis territorials.   
2. Els servicis centrals tenen competència sobretot el territori de la Comunitat Valenciana.   
3. Les direccions territorials són l'expressió organitzativa del principi de desconcentració que regix l'activitat administrativa de la Conselleria, i depenen orgànicament de la Subsecretaria i funcionalment d'esta i de cada direcció general, en les matèries de les competències respectives.   
  
Article 55. Dels servicis territorials  
Els servicis territorials de la Conselleria d'Hisenda i Administració Pública d'àmbit provincial, exercixen les funcions que legalment o reglamentàriament tinguen atribuïdes, i s'estructuren en les tres direccions territorials d'Hisenda i Administració Pública, una per cada província.   
  
Article 56. De les direccions territorials de la Conselleria i de les seues funcions  
1. Al capdavant de la Direcció Territorial d'Hisenda i Administració Pública estarà un director o directora, el nomenament del qual correspon al conseller o consellera, que tindrà caràcter de delegat de l'administració financera de la Generalitat i representant permanent de la Conselleria en el terme de la seua jurisdicció en el seu àmbit competencial.   
  
Amb tal caràcter i representació exercirà la direcció immediata de tots els servicis, programes i activitats que en matèria economicotributària desenrotllen els diversos òrgans integrats en la Direcció Territorial d'Hisenda i Administració Pública, així com les funcions de direcció, coordinació i control d'aquells, i serà l'òrgan regular i normal de relació amb els servicis centrals.   
2. Correspondrà a les direccions territorials exercir i vetlar pel correcte desenrotllament de les competències pròpies de la Conselleria d'Hisenda i Administració Pública en el respectiu àmbit territorial i material, fins que no es troben específicament atribuïdes a altres òrgans de l'Administració. Per al correcte exercici de les seues funcions tindran atribuïdes les competències assenyalades en les normes legals i reglamentàries.  
3. Contra els actes emanats de les direccions territorials podrà interposar-se, si és el cas, recurs davant de la Subsecretaria, la Secretaria Autonòmica d'Hisenda i Pressupostos o les direccions generals que siguen competents per raó de la matèria, excepte les especialitats que preveja la legislació tributària.   
4. Les direccions territorials d'Hisenda i Administració Pública tenen les funcions següents:   
a) Coordinació, control i impuls del funcionament de totes les unitats administratives de la direcció territorial, i assumixen la direcció immediata de estes.   
b) Coordinació de la direcció territorial amb els òrgans centrals de la Conselleria, i, en general, amb qualssevol altres òrgans i institucions.   
  
c) Si és el cas, les que la normativa en vigor atribuïx, en l'àmbit estatal, als delegats provincials de l'Agència Estatal de l'Administració Tributària i delegats provincials del Ministeri d'Hisenda.   
  
d) Totes les altres relacionades amb les funcions en matèria d'hisenda de la Conselleria d'Hisenda i Administració Pública, en el seu àmbit territorial, o que, en el mencionat àmbit, se li encomanen pels òrgans directius superiors de l'esmentada Conselleria.  
  
Article 57. De les unitats de les direccions territorials  
Les direccions territorials d'Hisenda i Administració Pública, es configuren en les unitats següents:   
- Secretaria Territorial   
- Oficina d'Atenció al Contribuent   
- Servici de Gestió Tributària   
- Servici de Recaptació  
- Servici d'Inspecció Tributària   
- Servici de Valoració  
1. Secretaria Territorial, les funcions del qual són les següents:   
a) Sota la tutela de la Direcció Territorial d'Hisenda i Administració Pública, les inherents als assumptes generals de la Direcció Territorial d'Hisenda i Administració Pública, i en particular, en les matèries següents: registre general, personal, horaris i conservació i custòdia de documentació general de la Direcció Territorial d'Hisenda i Administració Pública.   
b) En l'àmbit de la Direcció Territorial, les inherents en matèria de tresoreria, excepte aquelles que la normativa específica atribuïx com a pròpies de la Direcció Territorial d'Hisenda i Administració Pública.   
  
c) Prestació d'assistència a la Direcció Territorial d'Hisenda i Administració Pública, i en general, totes les altres que esta li encomane.   
  
2. Oficina d'Atenció al Contribuent, amb rang de servici, les funcions del qual són les següents:  
a) Admissió i diligenciat, en el seu àmbit territorial, de declaracions, declaracions-liquidacions, sol·licituds i altres documents, en relació amb els tributs la gestió dels quals competix a la Generalitat i en matèria de fiances d'arrendaments urbans i de prestació de servicis i subministraments complementaris.   
b) Informació general al ciutadà i informació específica sobre l'estat de tramitació dels expedients en què aquell resulte interessat.   
  
c) Notificació i comunicació d'actuacions administratives, i seguiment dels mencionats tràmits.   
d) Totes les altres relacionades amb les funcions que té atribuïdes en l'àmbit territorial de la seua direcció, o que, en el mencionat àmbit, se li encomanen per la Direcció Territorial d'Hisenda i Administració Pública.   
3. Servici de Gestió Tributària, les funcions del qual són les següents:   
a) Sense perjuí del que disposa la lletra h) de l'apartat 2.2 de l'Article 27, la gestió i liquidació dels tributs que la normativa vigent atribuïx a la Direcció General de Tributs i Joc, així com la resolució dels recursos de reposició que es formulen contra els actes de gestió i liquidació relatius als mencionats tributs. Així mateix, totes aquelles que en l'àmbit estatal atribuïx la normativa tributària vigent a les dependències regionals de gestió de l'Agència Estatal de l'Administració Tributària, si bé circumscrites a l'àmbit de la seua província.   
  
b) Formulació de propostes i consultes, en aspectes relatius a les matèries assenyalades en l'apartat a) anterior, per a la seua elevació a la Direcció General de Tributs i Joc.  
c) Coordinació, control i impuls del funcionament de les oficines liquidadores de districte hipotecari de la seua jurisdicció, així com de les seues pròpies unitats administratives.  
d) Resolució dels procediments d'imposició de sancions tributàries proposats en l'àmbit de la direcció territorial.  
e) Totes les altres relacionades amb les funcions de gestió tributària de la Conselleria d'Hisenda i Administració Pública, en l'àmbit territorial de la seua direcció, o que, en el mencionat àmbit, se li encomanen per la Direcció Territorial d'Hisenda i Administració Pública.   
4. Servici de Recaptació, les funcions del qual són les següents:   
a) Sense perjuí del que disposa la lletra f) de l'apartat 2.3 de l'Article 27, la les inherents a la recaptació voluntària dels tributs que la normativa vigent atribuïx a la Direcció General, així com, en període executiu, dels ingressos de dret públic de la Generalitat, a excepció de la gestió recaptatòria en període voluntari de les taxes de la Generalitat i, en període voluntari i executiu, del cànon de sanejament d'aigües residuals de la Generalitat. Així mateix, totes aquelles que en l'àmbit estatal atribuïx la normativa tributària vigent a les dependències regionals de recaptació de l'Agència Estatal de l'Administració Tributària, si bé circumscrites a l'àmbit de la seua província.   
  
b) Formulació de propostes i consultes, en aspectes relatius a les matèries assenyalades en l'apartat a) anterior, per a la seua elevació a la Direcció General de Tributs i Joc.  
c) Tramitació de procediments de reembossament de cost de les garanties constituïdes per a suspendre l'execució d'un acte o per a ajornar o fraccionar el pagament d'un deute, si el mencionat acte o deute és declarat improcedent per sentència o resolució administrativa ferma.  
  
d) Expedició de certificats acreditatius d'estar al corrent en el compliment de les obligacions tributàries amb la hisenda pública autonòmica.   
e) Coordinació, control i impuls del funcionament de les seues pròpies unitats administratives.   
f) Totes les altres relacionades amb les funcions de recaptació tributària de la Conselleria d'Hisenda i Administració Pública, en l'àmbit territorial de la seua direcció, o que, en el mencionat àmbit, se li encomanen per la Direcció Territorial d'Hisenda i Administració Pública.   
  
5. Servici d'Inspecció Tributària, les funcions del qual són les següents:   
a) Sense perjuí del que disposen les lletres b) i i) de l'apartat 2.4 de l'Article 27, la inspecció dels tributs que la normativa vigent atribuïx a la Direcció General. En particular: 1r) Pràctica de les actuacions inspectores corresponents; 2n) Aprovació dels actes administratius de liquidació tributària derivats de les mencionades actuacions; 3r) Resolució dels recursos de reposició interposats contra els mencionats actes; i, 4t) Proposició i, si és el cas, imposició, de les sancions tributàries que siguen procedents. Així mateix, totes aquelles que en l'àmbit estatal atribuïx la normativa tributària vigent a les dependències regionals d'inspecció de l'Agència Estatal de l'Administració Tributària, si bé circumscrites a l'àmbit de la seua província.   
b) Formulació de propostes i consultes, en aspectes relatius a les matèries assenyalades en l'apartat a), per a la seua elevació a la Direcció General de Tributs i Joc.  
c) Coordinació, control i impuls del funcionament de les seues pròpies unitats administratives.   
d) Totes les altres relacionades amb les funcions d'inspecció tributària de la Conselleria d'Hisenda i Administració Pública, en el seu àmbit territorial o que, en el mencionat àmbit, se li encomanen per la Direcció Territorial d'Hisenda i Administració Pública.   
6. Servici de Valoració, les funcions del qual són:   
a) L'evacuació dels informes que, en matèria de valoració de béns a efectes tributaris, se sol·liciten pel Servici de Gestió Tributària de la Direcció Territorial, o per les oficines liquidadores de districte hipotecari.   
b) Totes les altres relacionades amb les atribucions de valoració de béns a efectes tributaris de la Conselleria d'Hisenda i Administració Pública, en el seu àmbit territorial o que, en el mencionat àmbit, se li encomanen per la Direcció Territorial d'Hisenda i Administració Pública.   
  
DISPOSICIONS ADDICIONALS  
  
Primera. Competència sancionadora en matèria de subvencions  
Correspon al conseller o a la consellera, en el seu àmbit competencial, la imposició de les sancions que deriven dels procediments sancionadors instruïts en matèria de subvencions.  
  
Segona. Competències en matèria de Junta Superior de Contractació Administrativa  
Totes les competències i funcions que el Decret 79/2000, de 30 de maig, del Consell, pel qual es crea la Junta Superior de Contractació Administrativa de la Generalitat Valenciana i es regulen els registres oficials de contractes i de contractistes i empreses classificades de la Comunitat Valenciana i les garanties globals, i la normativa que el desplega, atribuïxen a l'òrgan amb competències en matèria de patrimoni, s'entendran assumides per la Subsecretaria de la Conselleria d'Hisenda i Administració Pública.  
  
Tercera. Competències atorgades per disposicions normatives a la en altre temps Secretaria General  
Les competències i facultats atorgades per disposicions normatives, qualssevol que fóra el seu rang, a la en altre temps Secretaria General d'esta conselleria, s'entendran atribuïdes a la Subsecretaria de la Conselleria d'Hisenda i Administració Pública.  
  
Quarta. Competències en matèria de joc atribuïdes a la Secretaria Autonòmica d'Hisenda i Pressupostos, a la Subsecretaria o a l'extinta Comissió Tècnica de Joc  
Les competències i facultats atorgades en matèria de joc per les disposicions normatives a la Secretaria Autonòmica d'Hisenda i Pressupostos, a la Subsecretaria, o a l'extinta Comissió Tècnica de Joc, qualssevol que fóra el seu rang, s'entendran atribuïdes a la Direcció General de Tributs i Joc.  
  
Quinta. Atribució de funcions de l'extint Servici de Joc o de la Secretaria de l'extinta Comissió Tècnica de Joc  
Les funcions que les normes reguladores de joc atribuïsquen a l'extint Servici de Joc o a la Secretaria de l'extinta Comissió Tècnica de Joc, s'entendran atribuïdes a la Subdirecció General de Joc o als Servicis en què s'estructura, en correspondència amb l'assignació de funcions efectuades en este reglament.  
  
Sexta. Funcions en matèria de joc atribuïdes a les direccions territorials  
Les funcions i facultats resolutives que les normes reguladores en matèria de joc atribuïxen a les direccions territorials s'entendran atribuïdes a la Subdirecció General de Joc, a excepció de les de caràcter sancionador, que continuarà exercint el titular o la titular de la direcció territorial.  
  
Sèptima. Modificació del Reglament del Cos Superior d'Interventors i Auditors de la Generalitat aprovat per mitjà del Decret 72/2005, de 8 d'abril, del Consell  
Es modifica del capítol II del Reglament del Cos Superior d'Interventors i Auditors de la Generalitat aprovat per mitjà del Decret 72/2005, de 8 d'abril, del Consell, en el qual s'establix l'estructura orgànica i funcional de la Intervenció, que queda redactat de la forma arreplegada en l'annex I a este decret.  
  
Octava. Modificació del Decret 179/2012, de 14 de desembre, del Consell, pel qual s'establix l'estructura organitzativa bàsica de la Presidència i de les conselleries de la Generalitat  
Es modifiquen l'Article 10.2, lletra b) i l'Article 13 del Decret 179/2012, de 14 de desembre, del Consell, pel qual s'establix l'estructura organitzativa bàsica de la Presidència i de les conselleries de la Generalitat, que queden redactats de la manera següent :  
«Article 10.2  
b) Direcció General de Tributs i Joc. Assumix les competències relatives a ingressos tributaris, recaptació, gestió i inspecció de tributs i la resta de matèries d'índole fiscal, així com les relatives en matèria de joc.  
  
Article 13. De la Intervenció General  
1. La Intervenció General assumix les funcions establides en el títol III del text refós de la Llei d'Hisenda Pública de la Generalitat.  
  
2. De la Intervenció General depén l'òrgan directiu següent:  
  
- La Direcció General de la Intervenció.  
Assumix les competències en matèria de coordinació de les viceintervencions generals, en matèria d'expedients de gasto que se sotmeten al Consell, d'expedients sobre discrepàncies, en matèria d'ordes de servici i instruccions, de normativa relacionada amb control del gasto i en la designació de representants en actes de recepció d'inversió, i la resta de matèries d'índole relativa a assumptes interns de la Intervenció General.»  
  
DISPOSICIONS TRANSITÒRIES  
  
Primera. Modificació del Reglament de l'Institut Valencià de Finances, aprovat pel Decret 83/1994, de 26 d'abril, del Consell  
Es modifica el Reglament de l'Institut Valencià de Finances, aprovat pel Decret 83/1994, de 26 d'abril, del Consell, en els punts següents:  
  
1. Es modifiquen els Articles primer, quint, sext, octau, quinze, setze, vint-i-dos, lletra j) i vint-i-sis, del Reglament de l'Institut Valencià de Finances, que queden redactats de la forma arreplegada en l'annex II a este decret.  
2. S'introduïx una nova secció tercera bis al Reglament de l'Institut Valencià de Finances, denominada «Comité de Finançament Empresarial», que comprén dos nous Articles, el díhuit bis i el díhuit ter, que queden redactats de la forma arreplegada en l'annex II a este decret.  
  
3. S'introduïx una nova disposició addicional única al Reglament de l'Institut Valencià de Finances, aprovat pel Decret 83/1994, de 26 d'abril, del Consell, que queda redactada de la forma arreplegada en l'annex II a este decret.  
  
Segona. Adscripció funcional de determinades funcions de l'Institut Valencià de Finances  
Sense perjuí de l'adscripció orgànica de l'Institut Valencià de Finances a la conselleria competent en matèria d'hisenda, amb caràcter transitori s'adscriu funcionalment a la Conselleria competent en matèria d'economia, el desenrotllament i execució de les funcions següents: concessió de préstecs i avals, caucions i garanties de qualsevol naturalesa per al finançament de projectes d'inversió; promoció de nous instruments de finançament empresarial: fons de capital risc, préstecs participatius, línies de mediació, microcrèdits; la coordinació institucional en aquelles matèries relacionades amb el finançament i suports a les empreses privades, davant d'òrgans de l'Administració europea (BEI i FEI), Administració central (ICO), i autonòmica; la gestió de plans de suport al finançament empresarial; i la participació en societats que faciliten finançament a empreses privades: Societat de Garantia Recíproca.  
  
Tercera. Unitats administratives  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria sense perjuí de la competència per a resoldre dels òrgans als quals els ha sigut atribuïda, i la seua retribució es realitzarà amb càrrec als mateixos crèdits pressupostaris. Tot això fins que es duguen a terme les modificacions o actuacions que siguen procedents en estos en el marc de la vigent normativa en matèria de funció pública per a l'adequació de la nova estructura orgànica, i sense perjuí que, posteriorment, siguen aprovades les relacions de llocs de treball adaptades a esta. Així mateix, des del moment de l'entrada en vigor d'este decret, es podran produir els canvis d'adscripció d'unitats administratives que siguen procedents, de conformitat amb la reorganització efectuada.  
  
DISPOSICIÓ DEROGATÒRIA  
  
1. Es deroga expressament el Decret 189/2012, de 21 de desembre, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública.  
2. Així mateix, queden derogades totes les disposicions que del mateix rang o d'un rang inferior s'oposen a este decret.  
  
DISPOSICIONS FINALS  
  
Primera. Desplegament reglamentari  
Es faculta el conseller o consellera d'Hisenda i Administració Pública per a dictar totes les disposicions que requerisca el desplegament i execució d'este decret, en compliment del que disposa la Llei del Consell.   
  
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Comunitat Valenciana.   
  
València, 25 de gener de 2013  
  
El president de la Generalitat,  
Alberto Fabra Part  
  
El conseller d'Hisenda i Administració Pública,  
JUAN CARLOS MORAGUES FERRER  
  
  
ANNEX I  
  
Modificació del Reglament del Cos Superior d'Interventors i Auditors de la Generalitat  
  
Nova redacció del capítol II del Reglament del Cos Superior d'Interventors i Auditors de la Generalitat, aprovat per mitjà del Decret 72/2005, de 8 d'abril, del Consell, en el qual s'establix l'estructura orgànica i funcional de la Intervenció, que queda redactat de la manera següent:  
  
«CAPÍTOL II  
Estructura orgànica i funcional de la Intervenció  
  
Article 2. Intervenció General  
1. Adscrita orgànicament a la conselleria amb competències en matèria d'hisenda, i amb plena independència funcional, la Intervenció General, al titular de la qual se li reconeix el rang de secretari/ària autonòmic/a, exercirà les funcions establides en la Llei d'Hisenda Pública de la Generalitat i, en concret, el control de tots els actes de l'Administració de la Generalitat, les seues entitats autònomes i empreses públiques, que donen lloc al reconeixement de drets i obligacions de contingut econòmic, així com dels ingressos i pagaments que d'ells es deriven, i de la recaptació, inversió o aplicació en general dels seus cabals, a fi d'assegurar que l'administració de la seua hisenda s'ajuste a les disposicions aplicables en cada cas.  
2. Per a l'exercici de les funcions que la Llei li atribuïx, la Intervenció General de la Generalitat s'estructura en els següents òrgans i unitats administratives:  
- Interventor/a General.  
- Direcció General de la Intervenció.  
- Viceintervencions generals  
- Intervencions delegades  
- Intervencions delegades adjuntes  
3. Les viceintervencions generals que, sota la dependència directa del director/a general de la Intervenció, conformen l'estructura central de la Intervenció General de la Generalitat, són les següents:   
a) Viceintervenció General de Control Financer.  
b) Viceintervenció General d'Auditories.  
c) Viceintervenció General de Comptabilitat.  
d) Viceintervenció General per a l'Administració Sanitària.  
4. En cas de vacant, absència o malaltia, l'Interventor General serà suplit pel titular de la Direcció General de la Intervenció i, si és el cas, pels titulars de les viceintervencions generals referides per l'orde que figura en l'apartat anterior. La suplència dels titulars de les viceintervencions generals i de les intervencions delegades, serà determinada en cada cas per l'Interventor General.  
  
Article 3. La Direcció General de la Intervenció i les viceintervencions generals  
1. Sota la dependència directa de l'Interventor General, correspon al director/a general de la Intervenció l'exercici de les funcions següents:  
  
a) La coordinació de l'activitat de les viceintervencions generals així com de l'activitat fiscalitzadora de les distintes intervencions delegades.  
b) La elaboració de les propostes d'informes sobre els expedients que, tenint transcendència en matèria de gasto, se sotmeten a l'aprovació o autorització del Consell.  
c) La tramitació dels expedients sobre discrepàncies.  
d) L'estudi, elaboració i proposta d'aprovació d'ordes de servici i instruccions.  
e) Els assumptes interns i de personal de la Intervenció General.  
f) L'estudi i elaboració de projectes normatius en matèries directament relacionades amb les funcions de control del gasto que té encomanades la Intervenció General.  
g) Elevar les propostes de designació dels representants de la Intervenció que hagen d'assistir als actes de recepció de la inversió.  
  
2. A les viceintervencions generals els correspondrà l'exercici de les funcions següents:  
a) La Viceintervenció General de Control Financer:  
- Elaboració i proposta d'aprovació del pla anual de control financer permanent.  
- Elaboració i proposta de programació dels controls financers que hagen d'efectuar-se sobre àrees específiques de l'activitat dels òrgans de l'Administració del Consell, així com de les entitats, empreses i fundacions.  
- Proposta d'informes i dictàmens en matèria de control financer permanent o de controls financers específics.  
- Avaluació, en la forma que es dispose reglamentàriament, del grau d'economia, eficiència i eficàcia aconseguit en l'execució dels distints programes, seccions o servicis de l'Administració del Consell i dels seus organismes autònoms administratius.  
- Avaluació de la qualitat dels informes de control financer permanent que emeten les intervencions delegades, amb l'extensió i abast que reglamentàriament es determine.  
- Col·laboració en les tasques de supervisió de les auditories de qualitat realitzades sobre els controls financers de fons europeus.  
- Estudi, elaboració i proposta d'aprovació d'ordes de servici i instruccions en l'àmbit de la seua competència.  
b) La Viceintervenció General d'Auditories:   
- Elaboració i proposta d'aprovació del pla anual d'auditories d'empreses públiques, ens públics no administratius i universitats.  
  
- Elaboració i proposta d'aprovació del pla anual de control de perceptors de fons europeus.  
- Elaboració dels plans específics d'auditories a persones físiques o jurídiques que perceben subvencions, préstecs i ajudes o gaudisquen d'aval atorgat per la Generalitat.  
- Direcció i revisió dels treballs d'auditoria realitzats en aplicació dels plans anteriorment mencionats.  
- Aplicació dels controls de qualitat establits per la Intervenció General, tant per als treballs que es realitzen en col·laboració amb firmes privades d'auditoria com els que s'efectuen amb mitjans propis.  
  
- Emissió d'informes especials, dictàmens i certificats relatius al control financer.  
- Estudi, elaboració i proposta d'aprovació d'ordes de servici i instruccions en l'àmbit de la seua competència.  
c) La Viceintervenció General de Comptabilitat:  
- Estudi del Pla General de Comptabilitat per a la seua elevació a la conselleria competent en matèria d'hisenda.  
- Estudi dels plans especials de comptabilitat per a la seua elevació a la Intervenció General.  
- Recopilació i examen de la documentació necessària per a l'elaboració del compte general.  
- Preparació i remissió del compte general a la Sindicatura de Comptes i al Tribunal de Comptes i el compliment de totes les sol·licituds d'informació i documentació que siguen efectuades pels òrgans esmentats.  
- Estudi, elaboració i proposta d'aprovació d'ordes de servici i instruccions en l'àmbit de la seua competència.  
- Estudi i proposta dels comptes del sector públic de la Generalitat en forma homogènia amb la comptabilitat nacional.  
- Direcció i coordinació amb els distints departaments afectats, de les aplicacions corporatives que donen suport al sistema comptable de la Generalitat.  
d) La Viceintervenció General per a l'Administració Sanitària:  
Li correspondrà, en l'àmbit específic de la intervenció dels òrgans competents en matèria sanitària, les funcions següents:  
- Coordinació de l'activitat fiscalitzadora de les intervencions delegades.  
- Determinació de les directrius que s'han de seguir en l'execució dels controls financers permanents, així com la preparació del corresponent pla anual.  
- Elaboració de la proposta d'informes d'actuació derivats de l'exercici del control financer permanent.  
- Estudi, elaboració i proposta d'aprovació d'ordes de servici i instruccions.  
3. Les viceintervencions generals de Control Financer i d'Auditories comptaran, respectivament, amb un Servici de Control Financer i amb un Servici de Control de Fons Europeus, i correspondrà al primer l'estudi, la planificació i el desenrotllament de les actuacions preparatòries que siguen necessàries per a l'exercici dels controls financers sobre àrees específiques de l'activitat dels òrgans de l'Administració del Consell, entitats, empreses i fundacions; i, al segon, l'estudi, planificació i desenrotllament de les actuacions preparatòries necessàries per a l'execució del pla anual de control de perceptors de fons europeus.   
  
  
Article 4. Intervencions delegades i intervencions delegades adjuntes  
1. A més de l'estructura central que es regula en els Articles anteriors, la Intervenció General tindrà una intervenció delegada, i sota la seua dependència una o diverses intervencions delegades adjuntes, en els servicis centrals de les conselleries, en els servicis territorials d'Alacant i Castelló de la conselleria amb competències en matèria d'hisenda, i en la Tresoreria de la Generalitat, així com en les unitats administratives i organismes les característiques i volum pressupostari de les quals ho facen aconsellable. A les mencionades intervencions delegades els correspon l'exercici de les funcions comptables i de control intern sobre les actuacions dels òrgans o organismes que tinguen assignats.  
  
2. Per a l'exercici del control intern en l'àmbit específic de l'Administració sanitària es podran adscriure, així mateix, sota la dependència directa de la Viceintervenció General per a l'Administració Sanitària, intervencions delegades en aquells centres hospitalaris les característiques i volum pressupostari dels quals així ho facen aconsellable.  
  
3. Les intervencions delegades en les conselleries amb competències en matèria d'educació i sanitat, així com en aquelles conselleries, unitats i organismes les característiques i volum pressupostari de les quals ho facen aconsellable, comptaran, sota la dependència de les seues respectives intervencions delegades adjuntes, d'un Servici de Fiscalització i Comptabilitat, a què li correspondrà en el seu respectiu àmbit d'actuació, les funcions següents:  
a) El desenrotllament de totes aquelles actuacions preparatòries que necessite el control intern dels actes i documents de contingut econòmic.  
b) L'estudi, planificació i desenrotllament de les actuacions preparatòries que siguen necessàries per a l'exercici del control financer permanent.  
c) El desenrotllament de les tasques encaminades a l'anotació i registre comptable dels ingressos i gastos.  
d) La comprovació dels requisits previs per a la presa de raó de les cessions de crèdit, així com per a l'emissió de certificacions sobre dades i registres comptables.  
e) El control i seguiment dels lliuraments a justificar i rendicions de compte de caixa fixa, així com dels crèdits amb abast plurianual i amb finançament afectat.»  
  
  
ANNEX II  
Modificació del Reglament de l'Institut Valencià de Finances  
  
Amb caràcter transitori es modifica el Reglament de l'Institut Valencià de Finances, aprovat pel Decret 83/1994, de 26 d'abril, del Consell, en els punts següents:  
1. Nova redacció dels Articles primer, quint, sext, octau, quinze, setze, vint-i-dos, lletra j) i vint-i-sis del Reglament de l'Institut Valencià de Finances aprovat pel Decret 83/1994, de 26 d'abril, del Consell, que queden redactats de la manera següent:  
  
«Article primer. Naturalesa jurídica  
1. L'Institut Valencià de Finances és una entitat de dret públic subjecta a la Generalitat, amb personalitat jurídica pròpia i plena capacitat pública i privada.  
2. Per al compliment dels seus fins, l'Institut Valencià de Finances actuarà de forma autònoma respecte a l'Administració de la Generalitat, sense perjuí del que disposa l'Article 27 d'este reglament.  
  
3. L'Institut Valencià de Finances està adscrit a la conselleria competent en matèria d'hisenda.»  
  
«Article quint. Òrgans de Govern  
1. Els òrgans de govern de l'Institut són el Consell General, la Comissió d'Inversions, el Comité de Finançament Empresarial i el director general.   
2. El Consell General és l'òrgan col·legiat a què correspon el suprem govern, administració, direcció i representació de l'Institut.  
  
3. La Comissió d'Inversions és l'òrgan ordinari de govern, gestió i administració.  
4. El Comité de Finançament Empresarial establix la política creditícia de l'IVF i aprova les operacions de crèdit, garanties i qualsevol altre instrument de caràcter financer per a entitats de caràcter privat.  
  
5. El director general exercirà l'execució diària de les activitats pròpies de l'Institut, amb vista a la seua administració i gestió, dins dels límits i d'acord amb les directrius assenyalades per la Comissió d'Inversions i, si és el cas, pel Consell General. En particular, exercirà les competències atribuïdes a l'Institut que es troben sotmeses a normes de dret administratiu.»  
  
«Article sext. Composició   
1. El Consell General estarà integrat per:  
a) El president, que serà el conseller competent en matèria d'hisenda.  
b) Quatre vocals representants de l'Administració de la Generalitat, que seran els titulars de les secretaries autonòmiques competents en matèria d'hisenda, sector públic, economia i agricultura.  
c) Quatre vocals designats pel Consell, dos d'ells a proposta del conseller competent en matèria d'hisenda i dos d'ells a proposta del conseller competent en matèria d'economia, entre persones de reconeguda competència, prestigi i experiència en l'àrea de l'economia i finances.  
d) Tres vocals designats per les organitzacions sindicals més representatives a la Comunitat Valenciana, segons el que disposen els Articles 6 i 7 de la Llei Orgànica 11/1985, de 2 d'agost, de Llibertat Sindical.  
  
e) Tres vocals designats per les organitzacions empresarials que gaudisquen de capacitat representativa, d'acord amb el que establix la disposició addicional sexta de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.  
2. El Consell General designarà, entre els seus membres, la persona que actuarà com a secretari.   
3. Assistiran a les reunions del Consell General, amb veu però sense vot, el director general de l'Institut, així com un representant de l'Advocacia de la Generalitat en tasques d'assessorament jurídic.  
Així mateix, el/la president/a del Consell General podrà invitar l'auditor intern de l'entitat i qualsevol persona que tinga relació amb els assumptes a tractar en les reunions del Consell a participar, amb veu i sense vot, d'estes».  
  
«Article octau. Facultats  
El Consell general tindrà les funcions següents:  
a) Definir anualment les línies generals d'actuació de l'Institut d'acord amb les directrius emanades del Consell.  
b) Aprovar l'avantprojecte de pressupost de l'Institut.  
c) Aprovar els comptes que ha de rendir l'Institut, als efectes del control financer establit en la Llei d'Hisenda Pública de la Generalitat.  
  
d) Aprovar la memòria anual d'activitats de l'Institut.  
e) Aprovar l'organització interna i la plantilla de l'Institut, a proposta del director general, amb un informe previ de la Comissió d'Inversions.  
f) Aprovar les convocatòries de proves d'accés a l'Institut, i establir les característiques d'estes i els criteris que s'han de seguir per a la selecció i admissió del personal, a proposta de la Comissió d'Inversions.  
g) Aprovar la retribució del personal de l'Institut, a proposta de la Comissió d'Inversions.  
h) Designar les persones que han de tindre la representació de la Generalitat en qüestions d'índole financer, quan alguna disposició ho preveja o el Consell li l'encomane.  
i) Establir el límit anual d'assumpció de risc per concessió d'operacions de préstecs, garanties o qualsevol altre instrument de caràcter financer per part del Comité de Finançament Empresarial.»  
  
«Article quinze: Composició  
1. La Comissió d'Inversions estarà integrada per:  
a) El president, que serà el president del Consell General, qui podrà delegar en el representant de la conselleria competent en matèria d'hisenda en el Consell General.  
b) Un mínim de quatre i un màxim de sis vocals, triats pel Consell General d'entre els vocals d'este.  
2. Actuarà com a secretari de la Comissió d'Inversions, amb veu però sense vot, el director general de l'Institut.»  
  
«Article setze. Facultats  
1. La Comissió d'Inversions tindrà, a més de totes aquelles altres que li delegue el Consell General, les facultats següents:  
a) Determinar les característiques i condicions generals dels crèdits i avals a concedir per l'Institut a entitats de caràcter públic.  
  
b) Aprovar les operacions de crèdit, avals i altres caucions destinades a entitats de caràcter públic, sense perjuí de les reservades al director general en virtut de delegació de la Comissió, dins dels límits que se li establisquen.  
c) Establir el programa d'endeutament de l'Institut Valencià de Finances, dins de les línies generals d'actuació definides pel Consell General.  
d) Acordar convenis de finançament o de col·laboració financera així com qualsevol altre instrument de naturalesa jurídica, econòmica o financera amb altres institucions financeres, públiques i privades, tant d'àmbit nacional com internacional dins de l'àmbit i finalitats de la Comissió d'Inversions.  
e) La realització de contractes necessària per al funcionament ordinari de l'Institut, sense perjuí de les facultats atribuïdes al director general en l'Article 22.  
2. De les activitats que realitze la Comissió d'Inversions en l'exercici de les funcions delegades pel Consell haurà de donar compte a este periòdicament.»  
  
«Article 22. Facultats  
j) Aprovar operacions de crèdit, avals i altres caucions a entitats de caràcter públic, dins dels límits que establisca la Comissió d'Inversions.»  
  
  
  
«Article 26. Límit endeutament i garantia  
1. Els recursos aliens obtinguts per l'Institut, siga quina siga la modalitat de la seua instrumentació, no hauran de sobrepassar el límit que establisca la Llei de Pressupostos de la Generalitat per a cada exercici.  
2. Les obligacions patrimonials de l'Institut Valencià de Finances tenen la garantia de la Generalitat en els mateixos termes que els de la seua hisenda. L'esmentada garantia té el caràcter de solidària, explícita, incondicional i irrevocable.»  
2. S'introduïx una nova secció tercera bis al Reglament de l'Institut Valencià de Finances, denominada «Comité de Finançament Empresarial», que comprén dos nous Articles, el díhuit bis i el díhuit ter, que queden redactats de la manera següent:  
  
«Secció tercera bis  
Comité de Finançament Empresarial  
  
«Article díhuit bis. Composició i funcionament  
1. El Comité de Finançament Empresarial estarà integrat per:  
a) El president, que serà el secretari autonòmic competent en matèria d'economia, vocal del Consell General, que podrà aprovar operacions de crèdit, avals i altres caucions, dins dels límits que establisca el Comité de Finançament Empresarial, així com atorgar apoderaments de les seues facultats a favor dels vocals del Comité i del personal de l'Institut, i donar compte al Comité de Finançament Empresarial.  
  
El president del Comité de Finançament Empresarial serà competent, a més, per a executar i fer complir els acords en vigor adoptats per la Comissió d'Inversions de l'Institut Valencià de Finances relacionats amb l'àmbit competencial del Comité, per la qual cosa tota referència feta en els mencionats acords al president o al director general de l'Institut haurà d'entendre's feta al president del Comité de Finançament Empresarial.  
b) Els dos vocals del Consell General designats pel Consell, a proposta del conseller competent en matèria d'economia, entre persones de reconeguda competència, prestigi i experiència en l'àrea de l'economia i finances.  
2. Actuarà com a secretari del Comité de Finançament Empresarial, amb veu però sense vot, el director general de l'Institut.  
3. Les normes de funcionament establides per a la Comissió d'Inversions seran igualment d'aplicació per al Comité de Finançament Empresarial.»  
  
«Article díhuit ter. Facultats  
El Comité de Finançament Empresarial tindrà les facultats següents:  
a) Determinar les característiques i condicions generals dels crèdits i avals a concedir per l'Institut a entitats de caràcter privat.  
  
b) Aprovar les operacions de crèdit, avals i altres caucions destinades a entitats de caràcter privat, sense perjuí de les reservades al seu president en virtut de delegació del Comité, dins dels límits que se li establisquen.  
c) Promoció de nous instruments de finançament empresarial com, entre altres, fons de capital risc, préstecs participatius, línies de mediació i microcrèdits.  
d) La coordinació institucional en aquelles matèries relacionades amb el finançament i suports a les empreses privades, davant d'òrgans de l'Administració europea (BEI i FEI), Administració central (ICO), i autonòmica.  
e) La gestió de plans de suport al finançament empresarial.  
f) La participació en societats que faciliten finançament a empreses privades.  
g) Atorgar i revocar poders al president del Comité de Finançament Empresarial per a l'execució d'allò que s'ha acordat en l'àmbit de les funcions del Comité.  
h) Aprovar la creació i participació en el capital de societats mercantils o cooperatives, sempre que siga com a conseqüència d'actuacions emmarcades en l'àmbit funcional del Comité de Finançament Empresarial. Tot això sense perjuí de les limitacions, autoritzacions i informes que resulten necessaris d'acord amb la normativa vigent.»  
  
3. S'introduïx una nova disposició addicional única al Reglament de l'Institut Valencià de Finances, aprovat pel Decret 83/1994, de 26 d'abril, del Consell, amb la redacció següent.  
  
«Disposició Addicional Única  
  
Totes les referències contingudes en el Reglament de l'Institut Valencià de Finances, relatives al conseller i Conselleria d'Economia i Hisenda, s'entendran efectuades respectivament al «conseller competent en matèria d'hisenda» i a la «conselleria competent en matèria d'hisenda» sense perjuí del que disposa la disposició transitòria segona del Reglament Orgànic i Funcional de la Conselleria d'Hisenda i Administració Pública, aprovat per este decret, en virtut del qual es modifica també este Reglament de l'Institut Valencià de Finances.»


Còpia Permalink ELI